БУ ЙИЛГИ РАМАЗОН… – oliymahad.uz\nБУ ЙИЛГИ РАМАЗОН…\nАллоҳга беадад шукр, илоҳий туҳфалар, файзу-футуҳ ва қувонч олиб рамазон яқинлашмоқда. Қалбимиз ажиб шавқ билан масрур…\nТун қоронғусида туриб, оила даврасида, тўкин дастурхон атрофида, Аллоҳимнинг неъматларига ғарқ бўлган ҳолда саҳарликлар қилиш …\nИбодатларни ўз вақтида, бошқа ойларга нисбатан бироз кўпайтирган ҳолда адо этиб, толиқиб қолганда соя-салқин жойда мириқиб дам олиш, бу неъмати учун Аллоҳга шукрона келтириш…\nОила бошлиқлари аҳлининг ифторлиги учун энг сара егуликлар харид қилиб, аёллар хожасини севинтириш умидида, лаззатли таомлар тайёрлайдиган, намози асрни адо қилибоқ, дастурхон тузашга киришадиган, шом азонини эшитгач, Расулуллоҳ соллаллоҳу алайҳи васалламдан суннат дея хурмо ёки зам-зам билан оғиз очиш, намоздан сўнг дастурхондаги ноз неъматлардан баҳраманд бўлиш…\nКечқурун оталар, ака-ука, ўғиллар таровеҳ намозига шошган, қиз-келинлар, аёллар эртанги саҳарлик учун уларнинг оғзига ёқадиган нарсалар пишириб қўйиш маслаҳатини қилиб, ўшанга уннаб кетадиган, бундан ўзлари ҳам завқланиб, шукрона қиладиган ой…\nҲа, биз рамазонни ана шундай тасаввур қиламиз, шундай кутиб-кузатамиз. Савобга ҳам аксар ҳолларда саҳарлик-у ифторлик тайёрлаш орқали эришишни умид қиламиз. Сиртдан қараганда бу жуда ажойиб, гўзал ҳолат. Аммо, чуқурроқ ўйланса, ўтганларимиз тарихига назар солинса, бу анчайин аянчли ҳол эканини тушуниш қийин эмас…\nБиз бугун рамазоннинг асл моҳиятини унутиб қўйгандекмиз. Афсуслар бўлсинки, бу ой биз учун яхшироқ еб-ичиш, одатдагидан кўра кўпроқ дам олиш, неъматлардан янада ҳузурланиш ойи бўлиб қолган. Аслида-чи?\nРамазон аслида очлик ила нафсни тарбиялаш, савоблар жамғариш, йил давомида муҳтожликда, оч-наҳор юрган мўмин-мўминалар ҳолини бир ойгина бўлсин, танамизда ҳис этиш, уларга кўпроқ мурувватли бўлишни ўрганиш ойи эмасмиди? Рамазон саховат, кенгчилик, эҳсон ойи эмасмиди?\nРасулуллоҳ соллаллоҳу алайҳи васаллам бу ойда қандай амал қилар, нималарга эътиборли бўлар эдилар?\n«Набий соллаллоҳу алайҳи васаллам яхшиликда инсонларнинг энг сахийси эдилар. Саховатларининг авжи Рамазонда, Жаброил у зот билан учрашган кезлари бўлар эди. Жаброил алайҳиссалом Рамазон чиқиб кетгунича ҳар кеча у зот билан учрашар эди. Набий соллаллоҳу алайҳи васаллам ундан Қуръонни ўтказиб олар эдилар. Жаброил алайҳиссалом у зот билан учрашганда, эсган шамолдан ҳам саховатли бўлиб кетар эдилар».\nУ Зот жазирама араб ўлкасида яшадилар, бирор марта кетма-кет уч кун тўйиб таомланмадилар, уйларида кунда икки маҳал қозон қайнамади. Ўзлари дунёнинг лазиз таомларига энг ҳақли бўлганлари ҳолда, энг фақир мўминлар каби ҳаёт кечирдилар. Саҳарлик ва ифторликлари, асосан хурмо ва зам-зам бўлди, топилганда бошқа бирор нарса ер, бўлмаса, шу иккисига қаноат қилар эдилар.\nАбдуллоҳ ибн Абу Авфо розияллоҳу анҳу айтади:\n«Расулуллоҳ соллаллоҳу алайҳи васаллам билан йўл юрдик. У зот рўзадор эдилар. Қуёш ботгач, «Туш, бизга талқон қориб кел», дедилар. У: «Эй Аллоҳнинг Расули, сал кеч кирмасинми?» деди. У зот: «Туш, бизга талқон қориб кел», дедилар. У яна: «Эй Аллоҳнинг Расули, ҳали кун ёруғ-ку?!» деди. У зот яна: «Туш, бизга талқон қориб кел», дедилар. У тушиб, талқон қориб келди».\nРамазон – ибодат ойи. Абдурраҳмон ибн Авф разияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам Рамазонни зикр қилиб туриб, «Рамазон Аллоҳ рўзани фарз қилган ойдир. Мен мусулмонларга унинг тунларида ибодатда бедор бўлишни суннат қилдим. Ким унинг рўзасини тутса, тунлари ибодатда бедор бўлса, ундан онаси туққан кундагидек гуноҳдан пок бўлиб чиқади», дедилар».\nФирёбий «Қуръон фазилатлари» номли асарида ўз санади билан ривоят қилади:\n«Мўминлар онаси Оиша розияллоҳу анҳо Рамазонда тонгдан бошлаб мусҳафдан қироат қилар, қуёш чиққандан кейин ухлар эди».\nАбдуллоҳ ибн Ҳабибдан ривоят қилинади:\n«Қайрувондан сафарга чиқдим. Мен Вакиъни учратгунимча ҳеч кимни Баҳлул ибн Рошиддан кўра Аллоҳдан қўрқувчироқ деб билмасдим. У (Вакиъ) Рамазонда кечаси битта тўлиқ ва яна қўшимча учдан бир хатм қилар, ўн икки ракъат зуҳо намозини ўқиб, ундан ташқари пешиндан асргача ҳам намоз ўқир эди».\nҲа, уларнинг рўзалари ана шундай бўлган. Улар Рамазонни шундай эъзозлашар, унинг ҳар дами, лаҳзаларини охиратга сармоя тўплаш ила ўтказишар эди.\nБугун алҳамдулиллаҳ, тўқчилик, фаровонликда яшамоқдамиз, истагимиз муҳайё. Еб-ичиш, кийинишда исрофга ҳеч иккиланмай қўл урамиз, насиҳат қилган биродаримизнинг сўзидан оғриниб, ҳалолдан топганман, деб жавоб берамиз. Тўғри, ҳалолдан топилган молни ейиш савоб, аммо у чегарадан чиқиб, исрофга айланганда, ҳаром бўлади.\nРамазон ҳам руҳнинг ҳам баданнинг парҳез тутиши, моддий-маънавий покланиш ойи. Унда жисмда йил давомида йиғилган ортиқча нарсалар каби, руҳимизни кирлантириб турган нопокликлардан ҳам қутилиш имкони бор. Бунинг учун ниятни соф қилиш, холис ибодатда бўлиш, бошқа ойларда қила олмаган савобли амалларга шошилиш, вақтни ғанимат билиб, ўзни тоатга уриш керак бўлади.\nТалабалик йилларимиз маъҳадда ўқув йилининг маълум ойлари маълум фанларга бағишланар, унда ўша фанга кўп эътибор қаратилиб, чуқурроқ маълумотлар берилар эди. Қуръон ойида унга хос илмларни, сийрат ойида Расулуллоҳ соллаллоҳу алайҳи васалламнинг ҳаётларини, фиқҳ ойида шаръий масалаларни ўрганишга киришиб кетар эдик. Ундан бошқа дарсларга бироз енгилроқ, тўғрироғи одатдагидек ёндашиларди. Худди шундай, рамазон Аллоҳ таолонинг ойи, ҳар сонияси баракот ва ҳасанотларга тўла. Биз бу ойда саҳарлик ва ифторликни маромига етказишни ўйлаш ўрнига, Аллоҳ таолога яхши кўриниш, У Зот рози бўладиган амаллар, ибодатларга ҳарислик қилишимиз лозим эмасми? Таом тайёрлаш ва уни бирин-кетин тартиб билан истеъмол қилишга сарфлайдиган соатларимизни Қуръон ўқиш, толиққанда зикр қилиш, тунларни таҳажжуд ила, саҳарларни дуо-ю муножот ила ўтказсак, руҳимизга шу муносиб озуқа бўлмасмикин? Саҳар чоғи дуолар қилиш, Роббул оламиннинг ҳузурида туриш, муножот қилиш лаззатига нима етсин!\nБиз бу ерда рамазон бўлишига қарамай, унинг моҳиятига эътибор ҳам бермай, тўйиб еган овқатларимизни ҳазм қила олмай турган вақтда, Яманда Аллоҳнинг бандалари, Муҳамммад соллаллоҳу алайҳи васалламнинг азиз умматлари очлик, йўқчиликдан дарахт баргларини қайнатиб емоқдалар…\nБу сизга ниманидир эслатмадими? Ҳа, Расулуллоҳ соллаллоҳу алайҳи васаллам мушриклар зулмидан қочиб, амакилари Абу Толиб бошчилигида қариндошлари билан дарага кетган, улар уч йил қамал чоғида очликдан мажбур бўлиб дарахт баргларини ейишган эди. Ўшанда баъзи ҳамиятли, инсофли мушриклар уларга хайрихоҳ бўлиб, яширинча егуликлар жўнатишар, баъзилари қариндошларига ачинганидан, бошқа мушрикларга жаҳл ўлароқ, очлик эълон қилишар, норозилик билдиришарди.\nБиз-чи? Мусулмон бўла туриб ўз биродарларимиз учун нима қилаяпмиз, уларга қандай фойдамиз тегмоқда? Камига камол, дардига малҳам бўлиш ҳам қўлимиздан келмаяпти. Юпатиш, кўнглини кўтариш, ҳамдардлик изҳор қилишдан ҳам ожизмиз…\nКелинг, ушбу шу рамазон ойини ҳар йилгидан бошқачароқ ўтказамиз.\nСиновда турган, очлик билан имтиҳон қилинаётган мўмин-мўминлар ҳурмати, нафсимизни тийган, таомларимизни сезиларли камайтириб, уларга бефарқ эмаслигимизни, улар очликдан барг еб турганда биз ҳам нафсимизни Аллоҳ ризоси учун, мусулмонлик ҳамияти, ҳамдардлик изҳори сифатида бироз жиловлайлик. Буни хўжакўрсинга эмас, виждон амри, Ислом муруввати ўлароқ амалга оширайлик. Ахир Янги Зеландия фожеасидан кейин мусулмонларга дўстона муносабатда бўлган, хайрихоҳлик билдирган насронийлардан ўзимиз миннатдор бўлган эдик, ишларидан кўнглимиз кўтарилганди-ку, наҳот бир тан-у бир жон бўлган динқардошларимиз учун ҳеч бўлмаганда шундай қила олмаймиз?\nҚўлимиз билан уларнинг зарарини кеткиза олмаганимизга яраша, тилимизда дуо қилиб, қалбимизда уларга ҳамдард бўлайлик. Саҳарларда, оғиз очиш вақтида, таҳажжуд ва хатми Қуръондан кейин ҳақларига дуо қилиб, Ҳақдан нажот тилайлик.\n “Саҳиҳул Бухорий” 1902 ҳадис\n “Саҳиҳул Бухорий” 1956 ҳадис\n Ҳасанхон Яҳё Абдулмажид “Хатми Қуръонга марҳабо!”\n794500cookie-checkБУ ЙИЛГИ РАМАЗОН…no


ИнтерФУТБОЛ :: Трансферлар: Қишки «қайноқ» келишув\nТрансферлар: Қишки «қайноқ» келишув\nЎзбекистон Профессионал футбол лигаси декабрь ойида қишки трансферлар ойнасини очиқ деб эълон қилганди. Шундан сўнг Суперлигада иштирок этувчи барча жамоалар таркибларини кучайтириш, янги футболчиларни таклиф қилиш ва кўрикдан ўтказиш пайида бўлишди. Келинг, қишда амалга оширилган харидларнинг энг сараларига эътибор қаратамиз.\nҚишки йиғинлар давомида Тошкентнинг «Пахтакор» жамоаси атрофида турли миш-мишлар тингани йўқ. Эммануэль Адебайор, Али Аднан, Вагнер Лав каби футболчиларнинг келиши борасидаги гап-сўзлар роса болалади. Клуб раҳбарияти ушбу номдор ўйинчилар билан музокаралар олиб борилаётганини айтди. Ҳатто, германиялик Марио Гомесга ҳам қизиқиш билдирилгани ҳақида хабарлар тарқалди. Бироқ жамоа якунда швейцариялик Эрен Дердийок вариантида тўхтади. Бу форвард Германия ва Туркия чемпионатлари, миллий термаси сафидаги ўйинлари билан танилган. Умуман олганда, у Шота Арвеладзе учун бегона эмас. Айнан Дердийокнинг келиши «Пахтакор» ҳужумини кучайтириши турган гап.\nШунингдек: Анзур Исмоилов, Асад Собиржонов.\nЖамоа Самвел Бабаяндан кейин бош мураббий лавозимига Андрей Фёдоровни қайтарди. Ушбу мутахассис билан биргаликда «Локомотив»нинг собиқ футболчилари ҳам ортга қайтишди. Жумладан, бир давра БААнинг «Хорфаккан» клубида тўп сурган Темурхўжа Абдухолиқов ҳам. Сир эмаски, унинг энг ёрқин ўйинлари айнан «темирйўлчилар» сафидаги фаолиятига тўғри келган. Унинг ёрдамида жамоа ҳужумидаги муаммоллар камайса, ажабмас. Ўз вақтида муҳим голлари билан «Локо»га ёрдам берган форварддан мураббийнинг умиди катта.\nШунингдек: Марат Бикмаев, Кахи Махарадзе, Ойбек Қиличев.\nЎтган мавсум маҳоратли мураббий ва кучли таркибга эга бўлишига қарамасдан, йилни совринсиз якунлаган олмалиқликлар ҳам жиддий мақсадларни кўзлашмоқда. Таркиб ҳам шунга яраша янада кучайтирилди, бир қатор тажрибали ва истеъдодли футболчилар таклиф этилди. Хусусан, миллий термамиздаги ажойиб ўйинлари билан барчага таниш бўлган, асосан хориж клубларида тўп сурган Санжар Турсунов ўтган мавсумнинг иккинчи даврасида «Бунёдкор»да пайдо бўлганди. Миржалол Қосимов миллий жамоада ҳамкорлик қилган шогирдини ўз клубида кўришни истади, чоғи, уни АГМКга чорлади ва шу тариқа ярим ҳимоя чизиғини мустаҳкамлашга эришди.\nШунингдек: Мате Ватсадзе, Арслонмурат Аманов, Йован Жокич, Баҳром Абдураҳимов.\n2019 йил кашфиётларидан бири - «Насаф»да тўпурар бўлган иқтидорли ҳужумчи Ҳумоюн Муртазоев қишда жамоасини ўзгартиришга қарор қилди. Қонунан «Машъал»га тегишли форвард «Бунёдкор»дан тушган таклифни қабул қилди. ОЧЛ саралаш ўйини доирасида ўтказилган «Ал-Завра»га қарши учрашувда янги жамоасидаги дебютини нишонлади ва рақиб дарвозасини икки бор аниқ нишонга олди. Албатта, Муртазоев хариди «қалдирғочлар»га фойда келтиришига шубҳа йўқ. Ҳумоюн мавсум давомида ўз голлари билан жамоа жонига оро кирса, ажабмас. Бошқа томондан, агар у ўзини астойдил кўрсата олса, миллий жамоа таркибига ҳам мустаҳкам ўрнашиб олиши мумкин.\nШунингдек: Даврон Эргашев, Сардор Абдураимов, Баҳодир Пардаев.\n«Бунёдкор»да ажойиб бир йилни ўтказган ёш ва иқтидорли Жавоҳир ўз ўйини билан «Сўғдиёна» бош мураббийи Улуғбек Бақоевнинг эътиборини торта олди. Эсингизда бўлса, ушбу мутахассис «Бухоро»да ишлаган пайтда ҳам Қаҳрамоновга ишонч билдирганди. Унинг жамоа ўйинида бурилиш ясай олиши, тезкор дриблинглари жиззахликларга қувонч улашиши турган гап.\nШунингдек: Санъат Шихов, Баҳодир Насимов, Риберио Дантас, Шавкат Муллажонов.\nТермиз клуби олдига 3-ўринни эгаллаш вазифаси қўйилган. Табиийки, бунда юқори савияли футболчилар хизматига эҳтиёж сезилади. Шу боис, олдинги чизиқни кучайтириш мақсадида легионер Александр Касьян таклиф этилди. Агар имконият берилса, ундан кўп нарса кутса бўлади. Унинг «Навбаҳор»даги ўйинларини кўрганларда Касьяннинг юқори савиядаги ҳужумчи эканлигига шубҳа қолмади.\nШунингдек: Азиз Ибрагимов, Ҳусниддин Ғофуров, Жаҳонгир Меҳмонов.\nЯнги жамоа шакллантираётган Бахтиёр Ашурматов дарвоза чизиғига Ботирали Эргашевни таклиф қилди. Осиё чемпиони «Динамо»дан Қўқонга ижара асосида ўтди. Ўйлаймизки, унинг ажойиб «сейв»лари, маҳорати ва тажрибаси «Қўқон-1912»га фойда келтиради. Ҳар ҳолда, Ботирали аввалги жамоаларида мураббийлар ишончини оқлаб, уларни уялтириб қўймади.\nШунингдек: Иван Йосович, Музаффар Музаффаров, Якуба Бамба.\nАндрей Канчельскис жорий йил совринли ўринларни эгаллашни мақсад қилган. Оралиқ танаффусда «Навбаҳор»ни кўплаб футболчилар тарк этишди. Уларнинг ўрнини тўлдириш мақсадида жамоага бир қатор маҳорат соҳиблари таклиф этилди. Жумладан, ўтган мавсум «Сувон» клубида ўйин амалиётисиз қолиб кетган Жавлон Иброҳимов ҳам «лочинлар» сафига қўшилди.\nШунингдек: Руслан Болов, Ислом Рашидхонов, Забиҳилло Ўринбоев.


Адвокат айбланувчига нисбатан жазо турини енгиллаштиришни ваъда қилиб пора олаётган вақтда қўлга олинди\nАгентлик ҳузуридаги Жамоатчилик кенгаши\nКоррупцияга қарши курашиш Стратегияси\nЖамоатчилик кенгаши йиғилишлари\nКоррупцияни қабул қилиш миллий индекси\nЎзбекистон Республикасининг халқаро рейтинглари\n2021 йил 2-ярим йилдаги харажатлар сметаси тўғрисида маълумот\nКоррупция ҳақида хабар беринг\nКоррупцияга қарши курашиш агентлиги ҳамда Давлат хавфсизлик хизмати билан ҳамкорликда ўтказилган тезкор тадбир давомида “Микрокредитбанк” АТБ Жиззах вилояти Дўстлик тумани филиали мансабдор шахсларига нисбатан қўзғатилган жиноят иши доирасида айбланаётган фуқаро “Ш.М”нинг адвокати “Н.П” Дўстлик туман судидаги танишлари орқали енгил жазо турини қўллашни ваъда қилиб, 11.200 АҚШ долларини олаётган вақтда жиноят устида қўлга олинди.\nОлиб борилган суриштирувлар давомида адвокат “Н.П” фуқаро “Ш.М”дан жами 11.200 АҚШ доллари олиб, шундан 1.200 АҚШ долларини суд ва тиббий экспертиза вилоят бўлинмаси ходимига, 10.000 АҚШ долларини туман судидаги танишларига беришни режалаштирганлиги аниқланди.\nЎтказилган тезкор тадбир давомида тўпланган материаллар асосида Жиззах вилояти прокуратураси томонидан “Н.П” ва унинг жиноий шерикларига нисбатан Ўзбекистон Республикаси ЖКнинг 168, 25,211 ва 210-моддалари билан жиноят иши қўзғатилган.\nТергов жараёнида адвокат “Н.П”га ЖКнинг 28, 210-моддаси 3-қисми “а” банди билан айб эълон қилинган бўлиб, қамоққа олиш эхтиёт чораси қўлланилган.\nЖиноят ишининг “Н.П”нинг жиноий шерикларига тегишли қисми алоҳида ажратиб олиниб, уларнинг харакатларига ҳуқуқий баҳо берилмоқда.\nҲозирда мазкур жиноят иши суд томонидан мазмунан кўриб чиқилмоқда.\nҚисман хабардорман - 242\nЯхши хабардорман - 190\nХабардор эмасман - 104\nМенга қизиқ эмас - 15


Месси энди жим турмайди. Лео можаро бўйича бор ҳақиқатни айтди! » Футбол янгиликлари 2021\nGoal24.uz » Европа жамоалари » Испания » Месси энди жим турмайди. Лео можаро бўйича бор ҳақиқатни айтди!\nУнинг гаплари ростми?\n“Барселона” этакчиси Лионел Месси жаҳон футболда шов-шувга сабаб бўлган клубдан кетиш ҳақидаги қароридан сўнг юзага келган вазият бўйича бор гапни айтиб берди.\n- Мен оиламга клубдан кетиш ниятим ҳақида айтганимдан кейин уларнинг кўзида ёш қалқиди. Фарзандларим Барселонадан кетишни ва ўзлари кўникиб қолган мактабини ўзгартиришни истамади. Лекин мен келажакка умид билан боқиб, Чемпионлар лигасида ва бошқа турнирларда кўплаб совринларни ютишни хоҳлайман.\nЧемпионлар лигасида ютиш учун курашиш лозим Биз кейинги йилларда курашмай қўйдик. Бу Римда, Ливерпул ва Лиссабонда ҳам такрорланди. Буларнинг бари мени кетиш ҳақидаги қароримни тезлаштирди.\nМен клубдан ўзим истаган пайтда кета олишимга ишонардим. Чунки клуб президенти Бартомеу ҳам менга мавсум якунлангач, кетишим мумкинлигини айтганди. Энди у кетишимни 10 июнгача айтишим кераклигини таъкидлаяпти. Ахир биз бу пайтда Ла Лигада чемпионлик учун курашаётган эдик.\nМени клубда қолишга мажбур қилган биринчи омил клуб раҳбариятининг менга трансфер учун 700 миллион эвро тўланиши шартлигини айтгани бўлди. Бу суммани тўлаш имконсиз эканини ҳамма билади.\nСуд орқали кетишим ҳам мумкин эди. Лекин мен “Барселона”га бўлган ҳурматим ва муҳаббатим юзасидан клубни ҳеч қачон маҳкамага тортмайман. Мен “Барселона”дан яхши жой топа олмаслигимни ҳам биламан. Лекин мен танлаш ҳуқуқига эгаман. Ўз олдимга ўзим янги мақсад ва марраларни қўйишим мумкин, - деди Лионел Месси.


Android учун Telegram X янгиланди: автоматик тунги режим ва янги босқичдаги хавфсизлик! - Terabayt.Uz\nAndroid учун Telegram X янгиланди: автоматик тунги режим ва янги босқичдаги хавфсизлик!\nОригинал Telegram мессенжери сингари, TDLib (Telegram Database Library) асосида яратилган тезкор Telegram X иловаси ҳам ривожланишда давом этмоқда. Бугундан Android платформасида ишловчи гаджетлар эгалари унинг навбатдаги – 0.20.5.841 BETA талқинини юклаб олишлари мумкин.\nЎҚИНГ: Telegram X’нинг оддий Telegram’дан фарқи нималарда?\nTelegram X’да ушбу янгиланиш орқали Android-қурилмалар фойдаланувчиларига қуйидаги ўзгаришлар тақдим этилган:\n«Созламалар» («Настройки») менюсида янги – «Интерфейс» банди пайдо бўлган.\nБилдиришномаларни бошқариш созламаларига LED функцияси қўшилган. Яъни, энди Telegram X’даги махфий чат, гуруҳ ёки канал орқали хабар келгани ҳақида смартфонга билдиришнома узатиладиганида, унинг LED (ёруғлик-диодли) индикаторининг қайси рангда ёнишини ўзингиз белгилай оласиз.\nЧатга «сузиб юрувчи» сана қўшилган.\nУмумий қидирув ва чатлар орасида қидирув функциялари яхшиланган. Аммо ҳозирча фойдаланувчи билан чатда муайян хабарни излаш имкони йўқ.\nТунги режимга автоматик ўтса бўладиган янги интерфейс қўшилган.\nҚўнғироқлар учун махфийлик созламаларига бир хил мақомли (peer-to-peer, P2P) уланиш функцияси қўшилган.\nЭнди махфий чатларда инкогнито-клавиатурадан фойдаланиш мумкин.\nМахфийлик созламаларида уланиш сеансларини текшириш имкони қўшилган. Масалан, сиз Telegram’да қайси сайт билан боғланганингизни текшириб кўришингиз мумкин.\nЭнди бевосита «Созламалар» («Настройки») менюсидаги «Стикерлар» бандининг ўзиданоқ муайян стикерларни улаша оласиз.\nБошқа яхшилаш ва тўғрилашлар жорий этилган.\nЎҚИНГ: Telegram ва WhatsApp’даги ўчирилган хабарларни ҳам ўқиш йўли топилди!\nAndroid-смартфонингизга тезкор Telegram X клиентини ўрнатиб олиш (ёки аллақачон фойдаланаётган бўлсангиз – янгилаш) учун мана бу ҳавола орқали Google Play каталогига ўтинг.\n#иловалар #мессенжер #Telegram X


Вадим Абрамов: "Камчиликлар ҳақида ҳозир гапирмоқчи эмасман" (матбуот анжумани) / CHAMPIONAT.asia\n18:00"Манчестер Сити" сотган энг қиммат футболчилар (Топ-10) 0 17:57Coca Cola Суперлигаси. "Локомотив" - "Сурхон". Асосий таркиблар маълум 0 17:37"Барселона" Сетьенни қўллаб-қувватлади 3 17:33Футзал. 12та гол урилган "Бунёдкор" - "Қўқон-1912" учрашувидан ГАЛЕРЕЯ 0 17:13"Наполи" янги форвард билан шартнома имзолаш учун Кулибалини сотишга тайёр 2 17:05Тарихда шу кун. Франция - Ўзбекистон - 4:0. Погба, Умтити, Зумага қарши майдонга чиққан Сергеев, Махсталиев, Собирхўжаев 9 17:01ПРО лига. 2-тур учрашувлари бошланиш вақтлари 2 16:58ПРО лига. 2-турда ишлайдиган ҳакамлар маълум 0 16:43Феликс жароҳати туфайли "Сельта"га қарши ўйинни ўтказиб юборади 2 16:24"Локомотив" легионери 3 ўйинга четлаштирилди, "Пахтакор" футзалчиларининг жазолари енгиллаштирилди 6 16:18Риберининг уйи футболчи "Парма" билан ўйинда бўлган пайти тунаб кетилди 2 15:55"Лацио" футболчиси 3 ҳафтага сафдан чиқди 1 15:32Про лига. "Турон" "Оқ-тепа" билан учрашувга жиддий тайёргарлик олиб бормоқда 1 15:30Расман: Матич МЮ билан шартномасини узайтирди 6 15:07Омар Моманидан янги карикатура: Роналдунинг жаримадан гол уриши учун 43та уриниш керак бўлди 33\n13 ноя 2019 15:27\nТеглар : Вадим Абрамов Ўзбекистон МТЖМатбуот анжумани\nЖЧ-2022 саралаши доирасидаги Ўзбекистон - Саудия Арабистони учрашувидан олдинги матбуот анжуманинин биринчи қисмида Вадим Абрамов ва Одил Аҳмедов иштирок этди.\n"Муҳим ўйин. Менимча бу гуруҳда кураш айнан шу икки жамоа ўртасида кечади. Ҳозирча биз биринчи ўриндамиз ва ўз ўрнимизни сақлаб қолишимиз керак. Саудия Арабистони жуда жиддий рақиб, шу боис яхши тайёрландик. Ўз майдонимизда ўйнаймиз, омад биз томонда бўлишига ва ғалаба қозонишга умид қиламиз", - дейди Вадим Абрамов.\n"Эртанги баҳс аҳамиятини барча яхши тушуниб турибди. Бу учрашувда ўйлаган барча режаларимиз амалга ошади ва ғалаба қозонамиз деб ўйлайман", - дейди Одил Аҳмедов.\n- Лутфулла Тўраев босим сабаб жавоб берилганди. У билан мураббийлар гаплашиб олишдими? У Эртанги баҳсга тайёрми?\n- У Қирғизистонга қарши баҳсда майдонга тушди ва ўйинни бузиб қўйгани йўқ. Тўраев тажрибали футболчи, шу боис ёшларга ўрнак бўла олади.\n- Эрве Ренар шу цикл бошида Саудия Арабистони терма жамоасига тайинланди. У ўз услубини терма жамоага сингдира олдими?\n- Менимча бу саволни саудиялик журналистларга берилгани тўғри. У тажрибали мураббий, Африка терма жамоаларида муваффақиятли ишлаган.\n- Сиз қўл остингизда учта ўйинни кўрдик. Ҳимоядаги муаммолар бор. Эртага Осиёнинг энг кучли терма жамоаларидан бирига қарши ўйнаймиз. Ҳимоя панд бериб қўймасмикин?\n- Албатта камчиликларимизни биламиз, аммо ҳозир улар ҳақида гапирмоқчи эмасман. Эртага баҳсни ўтказиб олайлик қандай ишлар олиб борилди ва қандай камчиликларга йўл қўйганимизни айтамиз.\n- Сардор Рашидов яқинда иккита гол урди. Уни кейинги йиғинларга чақиришингиз мумкинми?\n- Тўғри Рашидов ўз клубида 2та гол урди, энди ҳамма гол урганларни чақирайликми? Бу ҳақда айтгандим ўз клуби сафида муқим ўринга эга бўлиб олсин. Барчани кузатиб бораяпмиз. Рашидов учун хурсандмиз. Бу иккита баҳсдан сўнг катта танаффус бўлади. Шундан кейин балки уни чақиришимиз мумкин, аммо ҳозир уни захирада ўтириши учун чақира олмаймиз. Ҳозир Рашидов унинг ўрнида ўйнаётган футболчидан кучли деб ўйламайман.\n- Эртанги ўйиндан олдин мухлисларга мурожаатингиз борми?\nОдил Аҳмедов: - Жуда муҳим ўйин бизни кутиб турибди. Барча мухлислардан келиб бизни қўллаб қувватлаб туришларингизни сўраймиз. Худо хоҳласа ғалаба қозониб уларни хурсанд қиламиз.\n- Қирғизистон билан баҳсда ҳимояда ўйнадингиз, қийин бўлмадими?\nОдил Аҳмедов: - Йўқ, бу жойда биринчи марта ўйнаганим йўқ. Шу боис муаммо бўлгани йўқ.\nТарихда шу кун. Франция - Ўзбекистон - 4:0. Погба, Умтити, Зумага қарши майдонга чиққан Сергеев, Махсталиев, Собирхўжаев 9\n"Локомотив" легионери 3 ўйинга четлаштирилди, "Пахтакор" футзалчиларининг жазолари енгиллаштирилди 6


Мичиган штати прокуратураси Volkswagen концернининг собиқ раҳбари Мартин Винтеркорнга дизел автомобиллар чиқарадиган моддалар билан фирибгарлик қилиш иши бўйича жиноий айблов эълон қилди.\nВинтеркорнга АҚШ ҳукуматига қарши фирибгарлик мақсадида тил бириктириш ва АҚШнинг “Тоза ҳаво тўғрисида”ги қонунини бузиш айблари қўйилди. Винтеркорн билан бирга концерннинг яна 5 собиқ ходимига ҳам айбловлар қўйилмоқда. Булар: АҚШ бозори учун янги двигателни яратиш билан шуғулланган муҳандислар жамоаси раҳбари Ричард Доренкамп, концерн брендини ривожлантириш бўлими бошлиғи\nХайнц-Якоб Нойсер, двигателлар ишлаб чиқариш бўлими бошлиғи Йенс Хадлер, сифатни назорат қилиш бўлими нозири Бернд Готтвайс, концерннинг сертификатлаш гуруҳи ходими Юрген Петер.\nВинтеркорн концернни 2007-2015 йиллар давомида бошқарган ва директорлар кенгаши раиси бўлган.\nАйблов томонининг таъкидлашича, концерн ходимлари двигателлар стандартларга тўғри келмаслигини яхши билган ҳолда, ташқарига чиқариладиган моддалар синовлари натижаларини сохталаштириш мақсадида тил бириктирганлар.\nVolkswagen АҚШда дизел автомобилларини ташқарига чиқарадиган зарарли моддалар ҳақиқий қўрсаткичларини камайтирувчи дастурий таъминот билан жиҳозлаганликда айбланганди. Концерн можарони ҳал қилиш мақсадида АҚШда 2009-2015 йилларда сотилган Volkswagen ва Audi маркаларидаги 482 мингта енгил автомобилни мижозлардан сотиб олиш ва уларга товон пули тўлашга келишиб олган.\n2017 йил январда концерн АҚШ ҳукумати билан дизел можароси доирасида 4,3 млрд долларлик жарима тўлаш бўйича келишиб олган.


24 октябр 2020, Тошкент вақти: 19:50\nЎзбек қўшиқчиси Райҳон эри билан ажрашаётганини тасдиқлади.\n“Юнусобод йўли 2 йилдан бери абгор – ҳокимият расмийлари масъулиятни соқит қилмоқда”\nЮнусобод тумани “Боғишамол” маҳалласидаги йўл 2 йилдан бери абгор аҳволда қолмоқда (“Даракчи”, 15 январь).\nУшбу муаммо ҳақида газета икки йил олдин ёзган, аммо ҳозиргача маҳалладаги йўл “юрак-бағри ўйилган ҳолда” қолмоқда. Газета икки йилдан бери ечимсиз қолаётган ҳолат бўйича туман ҳокимиятига мурожаат этганида мансабдорлар ушбу вазифани бир-бирига юклаб масъулиятни ўзидан соқит қилган.\nАйни пайтда, Андижон-Шаҳрихон йўли ҳам ўта таъмирталаб ва чуқурларга тўла экани хабар қилинган.\n“Машина олди-сотди жараёнида ёки ёқилғи сотиб олаётганимизда биз ҳайдовчилардан олинадиган йўл солиғи нимага сарфланяпти”, дея мутасаддиларни саволга тутган Андижон вилоятидан фуқаро Раҳмиддин Содиқов.\n“Ногиронликни белгилаш учун пора олган комиссия раиси беш йилга кесилди”\nСамарқанд вилояти Пайариқ тумани тиббий меҳнат экспертизаси раиси Толибжон Жўраев порахўрлиги учун 5 йилга озодликдан маҳрум этилди (“Ҳуқуқ”, 15 январь).\nЖўраев оғир касалликдан кейин биринчи гуруҳ ногирони бўлиб қолган фуқаронинг яқинларидан ногиронлик муддатини узайтириш эвазига 800 минг сўм пора талаб қилган. Ногироннинг қўли калта яқинлари бу ҳақда ҳуқуқ идорасига хабар берган.\nХабар берилишича, туман тиббий меҳнат экспертизаси раиси Жўраев айтилган порани олаётганда ашёвий далил билан ҳибс этилган.\n“Ўзбекистондаги дастурлар бозорининг 90 фоизи – қароқчилик маҳсулоти!”\nЎзбекистондаги дастурий таъминот бозорида қароқчилик, яъни муаллифлик ҳуқуқига зид равишда ўғирланган маҳсулотлар улуши 85-90 фоизни ташкил этади (“Оила даврасида”, 15 январь).\nБу ҳақда “Microsoft” компаниясининг Марказий Осиё давлатлари ва Мўғулистонда бизнесни ривожлантириш бўйича бош директори Алексей Трубинов маълум қилган.\nТрубинов ноқонуний дастурларга қарши курашда давлат органларининг фаол қатнашуви муҳим экани, бу борада “Microsoft” ҳам тавсиялар беришга тайёрлигини билдирган. Компания 2015 йилда Ўзбекистонда қатор тадбирларни ўтказишни режалаштирган.\n“Тамаки ва спиртли ичимлик чекловига оид қонунга нега амал қилинмаяпти?”\nТошкент шаҳрида тамаки ва спиртли ичимликлар тарқалишини чеклашга оид қонунга риоя этилмаётир (“Новий век”, 15 январь).\n2012 йил апрелда кучга кирган қонунга кўра, мактаблар, диний муассасалардан 500 метр радиусда спиртли ичимликлар ва тамаки маҳсулотлари сотиш тақиқланади. Қонуний тақиққа қарамай, Миробод туманидаги Православ черковидан 150 метр масофада, шунингдек, 25-, 103-, 162-, 168-мактаблар яқинида бемалол спиртли ичимликлар ва тамаки маҳсулотлари пулланмоқда.\nҚонунда савдо шахобчаларида спиртли ичимлик ва тамаки соғлиқ учун хатарли экани ҳамда уларни йигирма ёшга етмаганларга сотиш мумкин эмаслиги ҳақида эълон ёзиб қўйиш талаб этилган. Аммо мазкур талаб ҳам деярли бажарилмаётир.\nГазета мазкур қонуний талаблар ижроси бўйича қатъий ҳаракат қилиш ва ёшларни зарарли иллатдан асрашга даъват этади.\n“Тошкентдаги турк меҳмонхонаси Америка ширкати ихтиёрига ўтди”\nТошкентдаги “Dedeman Silk Road Tashkent” меҳмонхонаси Американинг йирик “Wyndham Hotel Group” ширкатига ихтиёрига ўтди (“Тошкент оқшоми”, 14 январь).\nШаҳар марказидан жойлашган турк меҳмонхонаси 2015 йилнинг 1 январидан Америка ширкати томонидан “Wyndham Tashkent” бренди остида тасарруф этилади. Олди-сотдига оид тафсилотлар ошкор этилмаган. “Dedeman Silk Road” меҳмонхонаси 2003 йил май ойидан буён фаолият юритиб келган.\n“Wyndham Hotel Group” 5 та қитъа 50 та мамлакатда 15 бренд остида фаолият кўрсатиб келаётган 6900 меҳмонхонага эгалик қилади. Тошкентдаги “Ramada Tashkent” меҳмонхонаси ҳам 2013 йилдан ушбу йирик ширкат таркибида ишлаб келмоқда.\n“Бекободда ўқувчи қизларнинг тақинчоқларини тортиб олган ўғри аёл ушланди”\nТошкент вилояти Бекобод шаҳрида ўқувчи қизларнинг тақинчоқларини тортиб олган 21 ёшли Зарифа Мусаева қўлга олинди (“Адолат йўли”, 15 январь).\nМусаева бошланғич синфларда ўқиган қизларнинг тилла тақинчоқларини алдаш ва қўрқитиш йўли билан тортиб олган. Ўмарилган қимматбаҳо буюмларни Чирчиқ бозорида сотган. Қайд этилишича, қўлга олинган Мусаева 2011 йилда ҳам ўғирлик ва фирибгарлик учун 3 йилга озодликдан маҳрум этилган.\n“Ушбу воқеа тафсилотлари ўз навбатида ота-оналарни ҳам чуқур мулоҳазага чорлаши керак. Фарзандларини мактабга юбораётган ота-оналар уларнинг зеб-зийнатларига эмас, дарсга нечоғли тайёрланганига, одоб-ахлоқига эътибор берсалар, фойдадан холи бўлмасди”, дейди жиноят ишлар бўйича Бекобод суди судяси Азамат Шомуродов.\n“Хонанда Райҳон: Эрим билан ажрашаётганим рост, аммо дардимни дастурхон қилмоқчи эмасман”\nЎзбекистонда хизмат кўрсатган артист Райҳон Ғаниева эри Йигитали билан ажрашаётгани рост эканини маълум қилди.\nАжрашиш ҳақида хабарлар ортидан “Бу – хонанданинг феврал ойида ўтадиган концертини пиар қилиш учун тўқилган чўпчак” деган тахминлар илгари сурилганди.\n“Турмушимизда жуда мураккаб вазият юзага келди. Ажрашишга қарор қилдим. Нималар содир бўлаётганини эса бирма-бир дастурхон қилиш ниятим йўқ. Бу шахсий ҳаётим", деган “Даракчи” газетасига интервью берган хонанда.\nШунингдек, “Турмуш ўртоғимни кечиришим мумкин. Аммо бошқа муносабат тикламайман!” дея қатъий гапирган актёр Йигиталидан эгизак фарзанд кўрган Райҳон Ғаниева.


03.01.2019 10:40 0 460\nАҚШнинг Алоқа бўйича федерал агентлиги SAR-нурланиш кўрсаткичи энг юқори, яъни инсон саломатлигига салбий таъсир кўрсатиш эҳтимоли баланд смартфонларни аниқлади, бу рўйхатга 18 та қурилма киритилди.\n«Google» компаниясининг «Pixel 3 XL» қурилмаси антирейтинг тепа поғонасига жойлаштирилди. Смартфоннинг инсон тўқималарини электромагнит нурлаш даражаси солиштирма коэффициенти бош ва тана учун 1,35 Вт/кг., максимал кўрсаткич бўйича 1,52 Вт/кг.ни ташкил этган.\nИккинчи ўринда — «Google Pixel 3» (1,34 Вт/кг.). Учинчи ўринда эса «OnePlus» смартфони.\nЎзидан нур таратиш даражасига қараб кейинги поғоналарда «LG V40», «iPhone XS Max» ва «iPhone XS» жойлашган.\nЭътиборли жиҳати, «Apple», «Google» ҳамда «Samsung» компаниялари чиқарган охирги смартфонлар нурланиш кўрсаткичи юқори қурилмалар рўйхатига киритилган.\nсмартфонлар iPhone Xs электромагнит нурланиш Pixel 3 XL


Малайзия элчиси билан суҳбатда мамлакатларимизнинг сиёсий, савдо-иқтисодий соҳалардаги алоқалари, БМТ, Ислом ҳамкорлик ташкилоти ва бошқа халқаро тузилмалар доирасидаги ўзаро ҳамкорлигининг бугунги ҳолати ва уни ривожлантиришнинг истиқболлари муҳокама этилди.\nУчрашувда ўзаро ҳамкорликни янги босқичга кўтариш, Ўзбекистон — Малайзия институтлари фаолиятини ва ҳамкорлик механизмларини фаоллаштириш, қўшма иқтисодий лойиҳаларни амалга оширишдан ҳар икки мамлакат ҳам манфаатдор экани таъкидланди.\nЎзбекистон Жазоирга Шимолий Африкадаги энг муҳим ташқи сиёсий шериклардан бири, деб қарайди.\nЖазоир элчиси икки мамлакат халқларини тарихий, маданий ва маънавий муштарак алоқалар боғлаб туришини таъкидлади ва давлатларимиз ўртасидаги муносабатларни мустаҳкамлашга муносиб хизмат қилишни ўзи учун улкан шараф, деб билишини қайд этди.\nЎзбекистонда Ҳиндистонни нафақат қадимий тамаддун бешикларидан бири, балки жадал ривожланиб бораётган ва минтақавий ҳамда халқаро муносабатларда муҳим ўрин тутадиган мамлакат сифатида яхши билади.\nМазкур рукндаги бошқа мақолалар: « ЕХҲТ расмий ҳужжати сифатида тарқатилди\tДепутатлар мамлакатимизда амалга оширилаётган ислоҳотларнинг ҳуқуқий базасини янада такомиллаштиришга қаратилган қонун лойиҳаларини кўриб чиқдилар »


ИнтерФУТБОЛ :: Андрей Шевченко: «Украина Италия эмас-да…»\nТан олайлик, кўплаб мураббийлар бу усулни ёқтиришмайди. Шева шунинг баробарида ишга кириши ҳамоно шогирдларига асосий эътиборни тўп назоратига қаратишни сингдирди.\nБу ҳам украинлар бош жамоасига ёт эди. Ҳа, Украина термасида ҳозир ҳам ўйин савияси бобида муаммолар етарли, шунга қарамай, бош мураббий шогирдлари талаб даражасидаги салоҳиятга эга эканликларини таъкидламоқда.\nХуллас, Шевченко ишонч билан гапирмоқда: «Жамоа ЖЧ-2018 йўлланмасини қўлга киритиш учун барча имкониятларни ишга солади».\n- Терма жамоамизнинг барча аъзолари майдонда бор куч-қувватлари билан ҳаракатланмоқдалар ва айнан шундан мамнунман,-дея сўз бошлади Андрей Шевченко. - Уларга йил давомидаги ўйинлар орасида фақат Мальта термасига қарши кечгани юзасидан эътироз билдиришим мумкин. Аммо бунга ҳам футболга дахлсиз омиллар сабабдир.\n- Туркия ва Исландия термалари билан бўладиган ҳал қилувчи учрашувлар олдидан сизни қайси чизиқлар кўпроқ хавотирга солмоқда?\n- Ҳа, саралаш босқичи давомида кузатилган муаммоларга яна бир марта дуч келяпмиз. Яъни бир қатор футболчилар клубларда ўз позицияларида тўп сурмаяптилар. Афсуски, ихтиёримизда айрим чизиқларни тўлдириш учун 100 фоизли захира мавжуд эмас. Ҳа, Украина клубларида ўйинчилар етарли.\nАммо улар терма жамоа савиясига жавоб беролмайдилар. Ҳимоядаги муаммоларга келсак, ўнг қанот вакили Богдан Бутко «Шахтёр»да майдонга тушмаяпти. Шунингдек, ҳужумчилардан ҳеч бири ўз клуби асосий таркибида мунтазам ўйнаётгани йўқ. Масалан, Евгений Селезнёв мавсумни бошланғич таркибда бошламади.\nУ бу муаммони қандай ҳал қилиши менга номаълум. Балки бошқа жамоага ўтиши маъқулдир. Умуман, терма жамоа номзодларини саралаш учун вақт етарли.\nТаркибга айнан кимларни чақиришим яқин вақтдаги ўйинларга боғлиқ. Хуллас, ўзларини тўлиқ кўрсатган футболчиларни жалб этаман, албатта. Акс ҳолда, мавжуд таркиб билан майдонга тушишдан ўзга чорамиз қолмайди. Лекин асосий муаммо бу эмас...\n- ...Унда нима?\n- Шахсан мен учун «Динамо» ва «Александрия»нинг тегишлича ЧЛ ҳамда ЕЛ гуруҳ босқичига чиқиши муҳим эди. Бундан ташқари, терма жамоа аъзоларининг сўнгги паллаларда жароҳатга йўлиқмасликлари ҳам катта аҳамият касб этади.\n- Ёрдамчиларингиз - Мауро Тасотти ва Андреа Малдера «Динамо»нинг «Янг Бойз»га қарши ўйини хусусида қандай ҳисобот беришгани кўпчиликни қизиқтириши табиий...\n- Улар аввало, майдоннинг ёмон ҳолатда эканлигини таъкидлашди. Ўйлашимча, шу омил ҳам натижага бевосита таъсир қилди. Яъни футболчилар майдонга мослашишда қийналишди. Умуман, «Динамо» ўйинини алоҳида изоҳлашни истамайман.\n- Ҳужумчилар масаласига қайтамиз: жамоангиз исландларга қарши учрашувда номинал ҳужумчисиз ҳаракатланди. Бошқача айтсак, ярим ҳимоячи Виктор Коваленко олдинги чизиқда сохта «9-рақам» ролини бажарди. Ҳозирги вазиятни назарда тутсак, бу каби экспериментлар давоми этадими?\n- Агар ҳужумчиларимиз учрашув кунига қадар етарли амалиётга эга бўлмасалар, турли тажрибаларга қўл уришдан бошқа йўл тополмасам керак.\n- Умуман, Коваленко янги позицияда ўз вазифасини уддалай олдими?\n- Тезкор ҳаракатларга асосий устунлик сифатида қарашимиз, яна жисмоний жиҳатдан рақиблардан кучлилик қилишимиз шарт. Чунки Украина чемпионати барвақтроқ бошланди. Қайтараман, биринчи навбатда, етарли иш ҳажмини бажаришга қодир ўйинчиларга ишонч билдирамиз.\nШунинг баробарида клубларда майдонга тушмаётган баъзи футболчиларни ҳам таркибга қўшишга мажбурмиз. Фақат улардан машғулотлар жараёнида ўз салоҳиятларини кўрсатишлари талаб этилади. Қисқаси, юқори савияни намойиш этганларгагина имконият берилади.\n- Кўпинча сизни асосан «Динамо» ва «Шахтёр» вакилларига ишонч билдиришингиз туфайли танқид қилишади. Дейлик, италиялик касбдошингиз Жампьеро Вентура миллий жамоага «Аталанта», «Женоа» ва «Торино» каби камтарин клублардан ҳам мунтазам футболчи чақирмоқда. Мисол учун, Донецкнинг «Олимпик» клуби Украина чемпионатининг старт қисмида ўз дарвозасидан гол қўйиб юбормади ва турнир жадвалининг юқори бўғинида бормоқда. Нима, бу жамоа футболчиларида терма жамоадан таклиф олиш имконияти йўқми?\n- Аслида бундай айблов ноўрин. Ахир фақат топ-клублар эмас, бош-қа жамоалар вакилларига ҳам ўзларини кўрсатишлари учун имконият тақдим этяпман. Мисол тариқасида «Карпати» ҳимоячиси Николай Матвиенкони айтишим мумкин.\n- Бироқ Матвиенко ҳам ўша вақт шартнома бўйича «Шахтёр» аъзоси эди...\n- Факт шуки, у «Карпати»да тўп сурарди. Тушунинг, Украина Италия эмас. Юртимизда ҳар бир ноёб иқтидор соҳиби учун чинакам рақобатни ўрнига қўядиган 2тагина жамоа бор. Улар маҳоратли ўйинчиларнинг 80 фоизини ўз сафларига қўшиб оладилар, кейин бошқа клубларга ижара асосида юборадилар.\nМасалан, «Ворскла», «Заря» ва «Александрия» клублари сафида ижарачилар кўп. Тан оламан, айни пайт «Олимпик» алоҳида эътиборга лойиқ. Умуман, маҳаллий премьер-лиганинг ҳар бир иштирокчиси доимий назоратимизда. Якуний рўйхатни шакллантириш учун ҳали вақт етарли.\nТабиийки, барча номзодларни амалда синаб кўрганимдан кейингина қарор қабул қиламан. Айрим позициялар хусусида муаммолар бор ва бу борада бош қотиряпмиз. Қани эди, бизда ҳам худди ўша Италиядагидек миллий жамоа савиясига жавоб берадиган номзодлар сафи кенг бўлса....\n- Навбатдаги рақиб - Туркия термаси ҳозир украиналикларга яхши таниш Мирча Луческу раҳбарлигида шуғулланмоқда. Тушунарлики, руминиялик мутахассис шогирдларингиз имкониятини яхши билади...\n- Турклар Луческуни бош мураббий сифатида тайинлашгани ҳақидаги хабарни хотиржам қабул қилдим. Олдимизда турган вазифа - Мирча билан беллашиш эмас, балки Туркия термасини маҳв этиш. Рақибимиз устозининг украин футболидан яхши хабардорлиги - айни ҳақиқат. Унга кучли ҳурмат билан ёндашаман ва омад тилайман. Фақат биз билан ўйин бундан мустасно, албатта.\n- Украина миллий жамоасини қабул қилгач, барча ёш тоифасидаги термаларда битта тизимни йўлга қўйиш ғоясини илгари сурдингиз. Ислоҳотлар жараёни қандай кечмоқда?\n- Зарур маълумотларни тўплаш босқичига келдик. Зеро, лойиҳани амалга ошириш учун аввало, маълумотлар базасини шакллантириш талаб этилади.\nБу қисқа вақт ичида бажариладиган иш эмас. Камида бир йил керак. Ҳозир махсус мутахассислар гуруҳи маълумотларни таҳлил қилиш билан банд.\nДейлик, ўзим ёшлар жамоалари мураббийлари - Александр Головко ва Владимир Езерский билан доимий алоқадаман. Биринчи навбатда, уларга мустақил ишлаш имкониятини бериш керак.\nШундан кейин ўйин услубига тегишли ўзгаришлар киритамиз. Ҳар бир мураббий ўз ғояларини илгари суриш ҳуқуқига эга.\nҚишда ҳаммамиз тўпланиб, амалга оширилган ишлар хусусида федерацияга ҳисобот берамиз. Бир қатор муҳим масалалар бўйича келишиб олганмиз.\nФақат «Челси»да малака ошириш режаси ҳали амалга ошмади. Боиси, айрим мураббийларимиз виза олишга улгурмадилар. Умид қиламанки, ноябрь ойида Англияга борамиз.\n- «Челси» италиялик Антонио Конте раҳбарлигида чемпионликка эришди. Вақтида майдонда бевосита унга қарши тўп сургансиз, хусусан, ЧЛ финалида ҳам. Ўзаро муносабатларингиз қандай?\n- Яхши, агар учрашиб қолсак, мириқиб суҳбатлашамиз. Антонио ажойиб тайёргарлик услубига эга ва «Челси»ни сезиларли даражада ўзгартириб, буни тўлиқ исботлади.\nМуҳими, Конте ҳеч бир майда жиҳатни ҳам эътибордан қочирмайди ва иш услуби маъқул. Ўйлайманки, мураббийларимиз Лондон сафаридан зарур тажрибага эга бўлган ҳолда қайтадилар.\n- Айтингчи, охирги вақтларда айнан қайси учрашув сизда кучлироқ таассурот уйғотди?\n- Биринчи навбатда, «Барселона» - «ПСЖ» баҳси. Ўша ўйинни стадионда томоша қилдим ва исталган лаҳзада мўъжиза юз бериши мумкинлигини ҳис қилиб турдим.\n«Камп Ноу»даги муҳит шундан далолат бераётганди. Хуллас, «Барса» футболчилар ва мухлислар томонидан вужудга келган мафтункор шароит ёрдамида 6 дақиқа ичида 3та гол урди! ЧЛ финали ҳам кучли таассурот бағишлади. Очиғи, «Реал»нинг иккинчи бўлимдаги устунлиги ҳайрон қолдирди.\nЧунки «Ювентус»нинг ҳар қандай босимга дош беришини кутгандим. Лекин барчасини «Реал» ўйинчиларининг юксак савияси ҳал қилди.\n- Сизга яқин «Милан» сўнгги трансферлар мавсумида фаоллик кўрсатди. Монтелла жамоасидан нималар кутяпсиз?\n- Тўғриси, нима кутишни ҳам билмаяпман. Натижага эришишнинг йўллари кўп. Унга пухта режага асосан ёки тасодифан эришиш мумкин. Назаримда, ҳозир «Милан» пала-партиш ҳаракатларга кўмилган.\nАниқ режа кўзга ташланмаяпти. Аслида Монтелла ўз нуқтаи-назари ва муайян таркибга эга эди. Энди бирданига шунча футболчи харид қилинди.\nҚизиғи, миланликлар муайян позицияга кимнидир таклиф этиб, бир ойдан кейин иккинчи номзодни сотиб олишяпти. Шу сабабли трансфер кампанияси қандай натижа беришини айтолмайман. Лекин жонажон жамоамга омад тилайман, албатта.\n- «Милан» анчадан буён совринлардан четда қолмоқда. Айтингчи, Сильвио Берлускони бошлаган олтин давр тугадими?\n- У клубни сотганидаёқ клубнинг муайян даври ўтгани аниқ бўлди. Кўрайликчи, янги даврда жамоа қандай натижаларга эришаркан?\n- Сиздан аввал «Милан»да асли украиналик Пьетро Верховод тўп сурганди. Унинг отаси украиналик бўлиб, уруш пайти Италияда асирликка тушган ва кейинчалик ўша ерда яшаб қолган. Хуллас, унинг ўғли - Пьетро Италияда славян авлодлари ҳурмати «шоҳ» тахаллусини олганди. Кейинчалик бундай эътироф сизга нибатан ҳам ишлатилди. Ўзи Пьетро билан шахсан танишмисиз?\n- Ҳозир ҳам «Милан» афсоналари жамоаси аъзосиман. Сўнгги марта Хитойга бордик. Хуллас, фахрийлар жамоаси ўйинлари баҳонасида Верховод билан ҳам кўришяпман.\nУ жуда камтарин инсон ва Украина ҳақида ҳам кўп суҳбатлашганмиз. Зеро, Пьетро Украинага асло бефарқ эмас.


Бунда илмни охират учун талаб қилган ва ишлатган содиқ олимлар кўзда тутилади. Қадимдан охират уламолари қандай бўлишлари ҳақида баҳслар бўлиб келган. Улардан баъзиларини эътиборингизга ҳавола қиламиз.\nОлим қоидага мувофиқ қилиб амр ва наҳийларни адо этиб туриши лозим.\nОлим зоҳид бўлиши ҳам, мубоҳ нарсалардан юз ўгириши ҳам шарт эмас. Аммо у иложи борича дунёга уринмаслиги керак. Ҳар бир жисм ҳам оғирликни кўтаравермайди. Одамлар турлича бўладилар.\nРивоят қилинишича, Суфён Саврий раҳматуллоҳи алайҳ яхши таомларни тановул қилар ва уловнинг озуқаси яхши бўлмаса, хизматга яраайди, дер эди.\nИмом Аҳмад ибн Ҳанбал раҳматуллоҳи алайҳ қашшоқликнинг охирлигига сабр қилишга одатланган эди. Одамларнинг табиати турлидир.\nОхират уламолари қуйидагиларни яхши биладилар:\nДунё арзимас матоҳдир. Охират шону шарафдир. Иккиси икки кундошга ўхшайдир.\nОхират уламолари охиратни устун қўядилар. Уларнинг амаллари гапларига хилоф бўлмайди. Улар охиратда фойда берувчи илмга мойил бўладилар.\nШақиқ Балхийдан ривоят қилинишича, у киши Ҳотимга бир муддат менинг суҳбатимда бўлдинг. Айтчи, нимани ўргандинг? Деганда. У саккиз нарсани:\nМен халойиққа назар солсам, ҳар бир шахснинг муҳаббат қўйган нарсаси бор экан. Унинг ўзи қабрга кирса, муҳаббат қўйган нарсаси ундан ажраб қолар экан. Мен қабримда бирга бўлиши учун савобли ишларимга муҳаббат қўйдим.\nАллоҳ таолонинг «Бас, нафсни ҳаводан қайтарди» деган сўзига назар солдим. Бас, нафсни ҳавони даф қилишда қийнадим ва охири Аллоҳ таолонинг тоатида барқарор бўлдим.\nБировда қийматли бир нарса бўлса, ўшани муҳаофаза қилишини кўрдим. Сўнгра Аллоҳ таолонинг «Сизнинг ҳузурингиздаги нарса тугайдир. Аллоҳнинг ҳузуридаги нарса боқийдир» деган сўзига назар солдим. Бас, қачон қиймати бр нарса тушса, Ҳузуримда боқий бўлиши учун У зотнинг ҳузурига юбордим.\nОдамларнинг насабга, молга ва шарафга интилишларини кўрдим. Ҳолбуки, улар арзимаган нарсалардир. Бас, Аллоҳ таолонинг «Албатта, Аллоҳнинг ҳузурида ҳурматлироғингиз тақволироғингиздир» деган сўзига назар солдим ва У зотнинг ҳузурида ҳурматли бўлиш учун тақвога амал қилдим.\nОдамларнинг ҳасадлашишларини кўрдим. Бас, Аллоҳнинг «Биз уларнинг маишатини тақсимлаб қўйганмиз» деган сўзига назар солдим ва ҳасадни тарк қилдим.\nОдамларнинг душманлик қилишларини кўрдим. Бас, Аллоҳнинг «Албатта, шайтон сизга душмандир. Бас, уни душман тутинг» деган сўзига назар солдим ва одамларга душманликни тарк қилиб ёлғиз шайтонни душман туттим.\nОдамларнинг ризқ талабида ўзларни хорлашларини кўрдим. Бас, Аллоҳнинг «Ер юзида ўрмалаган жонвор борки, уларнинг ризқлари Аллоҳнинг зимасидадир» деган сўзига назар солдим ва Унинг учун зиммамда бор нарсаларга машғул бўлиб, мен учун Унинг зиммасида бор нарсаларни тарк қилдим.\nОдамларнинг тижоратларига, саноатларига ва баданларининг сиҳҳатига суянишларини кўрдим. Бас, Аллоҳ таолога суяндим», деди.\nОхират уламолари фатво беришга шошилмайдилар. Ўта ишончли бўлмагунча фатво бермайдилар.\nОхират уламолари амалларни бузувчи, қалбларни кирлантирувчи, васвосни қўзғатувчи омилларни чуқур ўрганадилар. Зотан, амалларнинг суврати осон. Аммо уларни поклаш қийин.\nДиннинг асли ёмонликдан сақланишдир. Ёмонликни билмагунча, ундан сақланиб бўлмайди.\nОхират уламолари шаръий амалларнинг сирлари ҳақида баҳс ва уларнинг ҳикматлари ҳақида мулоҳаза юритадилар. Агар сирини билолмаса, шариатга таслим бўлиш кифоя қилади.\nОхират уламолари саҳобаларга ва тобеъийнларнинг яхшиларига эргашадилар.\nАбу Нуъайм ва Абдулбаррлар келтиган ривоятда ҳазрати Али ибн Абу Толиб розияллоҳу анҳу фақиҳнинг тарифида қуйидагиларни айтадилар:\n«Сизларга ҳақиқий фақиҳнинг хабарини берайми? У одамларни Аллоҳнинг раҳматидан ноумид қилмайдиган ва уларга Аллоҳ таоло осий бўладиган ишларга рухсат бермайдиган кишидир. Одамларни Аллоҳнинг макридан бепарво қолдирмайдиган кишидир. Бошқага рағбат қилиб Қуръонни тарк қилмайдиган кишидир. Фиқҳи бўлмаган ибодатда яхшилик йўқдир. Фаҳми бўлмаган фиқҳда ҳам яхшилик йўқдир. Тадаббури йўқ қироатда ҳам яхшилик йўқдир».


'Коррупция халқимиз учун одатга айланиб бўлди' - BBC News O'zbek\n'Коррупция халқимиз учун одатга айланиб бўлди'\nБи-би-сининг "Сўз Сизга" рукни навбатдаги саволи қуйидагича эди: Ўзбекистонда коррупцияга қарши кураш мамлакат ички гуруҳларининг ўзаро курашини англатадими?\nЎзбекистонда кузатилаётган айрим ҳодисалар ҳукуматнинг коррупцияга қарши кураши сифатида тақдим этилмоқда.\nБироқ айрим Ғарб таҳлилчилари фикрича, мамлакатдаги қудратли гуруҳлар шу йўл билан ўзига рақиб гуруҳдан қутулиш, ўзининг йўлидан четга суриб қўйиш, кучсизлантиришга интиладилар.\nХалқаро Транспаренси ташкилоти эса Ўзбекистонни энг коррупцияга ботган ва коррупцияни йўқ қилиш учун ҳеч қандай чора кўрмаётган мамлакат деб таърифлаб келади.\nБу борада сизнинг фикрингиз қандай? Сизнингча, Ўзбек ҳукумати коррупцияга қарши курашяптими?\n(Аксарият изоҳлар таҳрирсиз берилмоқда)\nФейсбук фойдаланувчиси Йигитали Макс Икс саволга шундай муносабат билдиради: Кланлар кучая бошласа дарров АХМАДБОЙИНИ УШЛАЙДИДА ИТАРАДИ ҚАМОҚҚА.\nБаҳром Абдураҳимовнинг ёзишича, авваломбор ким айтади-ки, "Ўзбекистонда коррупцияга қарши кураш бор ......." - деб ? Ҳаммаси кўрмана учунлигини ҳамма кўриб билиб турибди, аммо хеч ким бир сўз айтишга ботина олмайди, холос! Ўзбекистонда бирор бир соҳа қолмадики ,у коррупция ботқоғига ботмаган бўлса ! Аммо ҳар қандай коррупциялашган мафия ҳам ўз сафини мудом тозалаб турганидек, бизда ҳам ҳар-ҳар замонда, "АЙРИМ" порахўр мансабдорлар ёким товламачи босқинчилар ҳам кўрмана сифатида қурбонлик қилинмоқдадир, холос... Аслида "айрим" сўзининг ишлатилиши ножоиздир, аксинча "АКСАР" -деган сўз ишлатилмоқлиги лозимдир ва айнан аксар(99% ни ташкил этади) "мансабдор-пулдорлар" га нисбатан , уларнинг порахўрлиги- талончилигига қарши кураш бошланганда эди, биз Ўзбекистонда ҳам коррупцияга қарши кураш бошландими, кланлашган-мафиялашган коррупцияга қарши кураша оладиган ҳам борми-КИН -деган сўзни ишлатсак ўринли бўларми-ди ....... ???????\nБи-би-сининг Одноклассники саҳифасида изоҳ қолдирган Бехруз Bexruz: Агар ҳаракат қилганда натижаси билинар эди, дейди.\nАлик Alik: Албатта йўқ...\n"Не Важно" га кўра, Жа ошган булса денгиздан бир томчи сув олинганчаликдир.\nAli Aslan: Afsuski yo'q ammo rivojlaniw bor baraka topsin.\nShuhratbek Rahmatullayev: Акси бўляпти. Ҳамма раҳбар ботқоққа ботаяпти, халқни ейишяпти.\nTEMUR BEK: Кандай оклашга хам бошим қотиб колди. Бизнинг энг оғрикли нуқтамиз шу КОРУПЦИЯ. Ҳеч қандай кураш бўлаётгани йўқ. Кон конимизга сингиб кетган бу иллат. Хамма ерда корупция! Хатто корупцияга карши курашадиган жойларда хам.\nМусо Ахи: Тузим бузук булгандан кейин шундай буладида хеч качон яхшиланмайди умид килмасак хам булади.\nTEMUR BEK: Инсон умид килиб яшаши керак. Бунга карши курашиш керак хаммамиз яхши булишиги умид килмай кочиб кетаверсак. Эртага фарзандларимиз нима килади. Шу фарзандларимизи хаётида шу иллат булмаслиги учун хозирдан курашишимиз керак.\nОдамий: Курашмайди дийиш хам Нотугрирок. Курашмокда суст. Коррупсия порахурлик кариндош уругчилик 1000 йиллик Чинорлардек катта булиб кетган соясини узида уххо неча минглаб кишилар кун кечиряпти. Ўзбекистонда кураш бошланган факат Хозирда Тв рекламаларида. майда майда Порхурлар давлат мол мулкини талаётганларни. Бирин кетин савол жавобга тортадилар шу кетишда. УзТвга имкон бериш керак. Ушландими курсатсин. 3-4 йил бурун ушалиб жазога тортилганларни хар замонда курсатишдан Наф йук. Майда амалдор бекларни тухтатиб булмайди порахурлик корупсияни давоси Уларни Химоячилари. Юкоридаги Танкалари. 100 та майда порахурни думини босишга сарфланадиган кучни. Битта катта танкка сарф килинса фойдаси купрок. Биз СССР дан колган ва Янги дунё орасидамиз. Мустакил булдик деб. Мустакиллик кимни кулида Хокимият бўлса Халк ҳаққини истаганча ўзлаштириш пойгаси.\nTEMUR BEK: Ҳаммасига узимиз сабабчимиз аслида йук. Машина хайдаганда коидага амал кимимиз кейин гаини кулига пора босамиз. Ишимиз хал гаилар бой булиб кетишяпти. Ёш авлод гаиларга хавас килиб шуларни укишига киришни хохлаяпти. Натижада укишга кириш учун пора бериляпти. Айни вактда бу укишларни рахбарлари хам бой булиб кетишяпти ва шу укишларга рахбар булиш учун жуда катта пора бериляпти. Бу оддий бир мисол. Деярли хамма сохада шу ахвол. Хаттоки, хажга бориш учун хам "шапка" бериляпти. Каёкка караб кетяпмиз узи. Бунга кандай чора курса булади? Ким билади? Айтилар. Бирон чораси бордир ахир.\nЖахангир Кенжабаев: Avvalambor aybni o'zimizdan izlash kerak nega? Chunki porani Kim beryapti xalq!!! Kim olyapti Yana xalq!!! Birovni orqasidan birov kun ko'rmasligi kerak misol uchun sizu biz ishga kirmoqchi bo'lsak pora talab qilishsa Ishonch telefonigamas qarz olishga yoki bor bo'lsa berishga tayyormiz: Negaki bu o'rgangan odatimiz hisoblanadi! Sal aql farosat bilan o'z haq huquqimizni shu yerda talab qilib militsiyaga xabar bersak nima qiladi? Yo'q biz xabar bermaymiz biz aytilgan Summani beramiz chunki bizda pul daryo bo'lib oqayapti... Militsiya nima uchun ishlayapti bizni haq huquqlarimizni himoya qilish uchun... Ammo..... Degan joylariyam borde.... Har kimki pora bersa, Mansab topgusidir degan aqida miyamizga singib ketkan... Toza ishlasa bo'ladiyu axir Yana bilmadim lekin ayb bizda....\nК о н с т р у к т о р: Уловига яраша тушови. Коррупция халкимиз учун удум ва одатга айланиб бўлди. Бирор бир иллатга қарши курашишда самарали восита иллатни ўзи билан эмас сабаби билан курашиш керак, сабаби эса ўзимизда, бизни менталитетимизда.\nТЕЛЕГРАМДА ЭСА каналимиз - http://bbc.in/29kO5qI\nYouTube - BBCUZBEK (http://bbc.in/298ACXh)


Руандада сайлов: 17 йил мамлакатни бошқарган президент ўрнида қоладими?\n14:30 / 04.08.2017\nБугун, 4 август куни руандаликлар мамлакат президентини сайлаш учун сайлов участкаларига йўл олмоқда. Шарқий Африкадаги ушбу мамлакатни кейинги 17 йил давомида Пол Кагамэ бошқариб келмоқда. Катта эҳтимол билан айтиш мумкинки, бу галги сайловда ҳам Кагамэ ғолиб чиқиши кутилмоқда.\nСайлов участкалари соат 7дан 15гача фаол ишлаб туради. Мамлакатнинг умумий 12 миллион аҳолисидан 6,8 миллионга яқини овоз бериш учун рўйхатдан ўтказилган. Президентлик сайлови комиссиясида ишлаётган расмийлардан бири натижа шу кунинг ўзида эълон қилинишини билдирди.\nАмалдаги президент Кагамэ 1994 йили юз берган геноцидни якунлаган мухолифат раҳбари бўлган. 2000 йилдан президентлик лавозимига киришган Пол Кагамэ мамлакат иқтисодиётини яхшилай олишга эришди, 2005 йилда Конституцияга ўзгартириш киритилиши билан у яна вазифасини давом эттира бошлади.


Сунбула — пишиқчилик мавсуми\nСезган бўлсангиз, шу кунларда ҳарорат пасайиб, айниқса, тунлари салқин тушмоқда. Бу қуёш асад буржидан сунбула томон оғганидан далолатдир. Шундай паллада баъзи кунлар об-ҳаво нисбатан иссиқ бўлса-да, кечаси ҳарорат пасайиши кузатилади.\nҲижрий-шамсий йил тақвимига кўра, олтинчи ой — сунбула. Халқ мақолида айтилганидек, “сунбуланинг туққанини сув билар”. Яъни бу ой кириши билан ариқ, жилға ва дарё сувлари совийди. Тошдан-тошга урилиб оқаётган зилол обиҳаёт янада тиниқлашади. Шу боис чуқур дарёларнинг тубини ҳам яққол кўриш мумкин.\nБошқача айтганда, сунбулада сув “семиради”. У — наинки наботот олами, балки жамики жонзот учун кони фойда. Ҳосилни узоқ ва сифатли сақламоқчи бўлган деҳқонлар экинини сунбула сувига қондиришининг сабаби шунда.\nСунбула деҳқончиликдаги энг тиғиз меҳнат мавсумини бошлаб бериши билан ҳам аҳамиятлидир. Чунки бу даврга келиб, деҳқону соҳибкорларнинг машаққатли меҳнатлари эвазига яратилган ҳосил тарозига тушади. Пахта йиғим-терими бошланади.\nЭнг сифатли, саноатбоп тола берадиган пахта айни сунбулада жамғарилади. Нега деганда, ушбу ойда фойдали иссиқликни олган кўсаклар лўппи-лўппи бўлиб очилади. Ёғингарчилик кузатилмаслиги эса тола сифатини янада оширади, ранги тиниқ бўлишини таъминлайди. Дарҳақиқат, сунбула айни пишиқчилик давридир. Бу пайтда мева-чевалар қийғос пишиб, бол йиғади. Айниқса, узум шарбатга тўлади. Полиз экинларидан қовун асал билан баҳслашади. Халқимизнинг “Асадда оралаб е, сунбулада саралаб” деган мақолида айни шунга нисбат берилган.\nКексаларнинг айтишича, “Сунбуланинг бир куни қишнинг ўн кунини босади”. Бунинг маъноси шуки, унинг ҳар бир дақиқасидан унумли фойдаланиб, олтин куз неъматларини қишга ғамлаб қўйиш керак. Буни яхши англаган юртдошларимиз қишки озуқа захирасини яратиш, омборларини дала ва боғ неъматлари билан тўлдириш пайидан бўлишмоқда. Доно халқимиз “Асад билан сунбула, ҳисоб билан муомала”, деб бежиз айтмаган.\nГарчи сунбулада асосий экинлар ҳосили пишиб етилса-да, сабзи, шолғом, лавлаги, маккажўхори, картошка каби такрорий экинлар парвариши авж паллага киради. Юртдошларимизга кўклам чоғида эртаки неъматларни тақдим қилмоқчи бўлган тадбиркор миришкорлар эса аллақачон экин-тикин ишларини бошлаб юборишган. Боиси — баҳорги пиёз ва саримсоқпиёз уруғлари сунбуладан кечиктирилмай қадалгани маъқул. Зеро, халқ мақолида таъкидланганидек, “Сунбулада сув совийди, мезонда — кун”.\nС. ИБОДУЛЛАЕВ тайёрлади.


ҲОТАМЖОН КЕТМОНОВНИНГ ДАСТУРИДА - Ўзбекистон овози газетаси\nҲОТАМЖОН КЕТМОНОВНИНГ ДАСТУРИДА\nижтимоий ҳимояни кучайтириш билан боғлиқ долзарб вазифалар белгиланган\nМамлакатимиз ижтимоий-сиёсий ҳаётидаги муҳим воқеа — Президент сайловига саноқли кунлар қолди. Янги ташкилий-ҳуқуқий шароитда ўтказилаётган мазкур сайловда барча сиёсий партиялардан номзодлар кўрсатилди.\nШу кунларда улар, номзодларнинг ишончли вакиллари мамлакатимизнинг ҳар бир ҳудудида сайловолди тарғибот ишларини қизғин давом эттирмоқда. Ўзбекистон Халқ демократик партияси сайловда фаол ва муносиб иштирок этишга ҳаракат қилмоқда. Сайловчилар, электорат вакиллари билан ўтказилаётган учрашувларда партиядан Президентликка номзод Ҳотамжон Кетмоновнинг дастурини, унда белгиланган устувор масалаларни жамоатчиликка етказиш, уларнинг ҳаётий аҳамиятини очиб беришга алоҳида эътибор берилмоқда.\nХўш, номзоднинг дастурида белгиланган масалалар мазмун-моҳияти нималардан иборат? Уларнинг электорат манфаатларини ҳимоя қилиш, аҳоли фаровонлигини юксалтириш, мамлакатимизни янада тараққий эттиришдаги ўрни ҳақида нима дейиш мумкин?\nБарчамизга маълумки, Ўзбекистон Халқ демократик партияси мамлакатимизда давлат ва жамиятнинг манзилли ижтимоий муҳофаза ҳамда ижтимоий қўллаб-қувватлашига эҳтиёжманд аҳоли қатламлари манфаатларини ҳимоя қилиш, таълим ва соғлиқни сақлаш, суд-ҳуқуқ, уй-жой ва коммунал хизматлар кўрсатиш тизимини янада ислоҳ этишга эътибор қаратади. Партиядан Президентликка номзод Ҳотамжон Кетмонов дастури айнан мазкур йўналишлардаги устувор ғояларга асосланади.\nАҳолини ижтимоий ҳимоя қилиш ҳар қандай даврда ҳам давлат ва жамият олдида турган энг муҳим, энг долзарб вазифалардан ҳисобланади. Чунки одамларнинг турмуш тарзи, кайфияти, амалга оширилаётган ислоҳотларга муносабати қандай бўлиши, аввало, улар қай даражада ижтимоий ҳимояланганлиги билан бевосита боғлиқ. Шундан келиб чиқиб, номзоднинг дастурида аҳолининг давлат ва жамият томонидан қўллаб-қувватлашга эҳтиёжманд қатлами манфаатларини ҳимоя қилиш масаласи асосий устувор йўналиш этиб белгиланди.\nБунда меҳнатга лаёқатли кишиларнинг муносиб ҳақ тўланадиган иш ўрнига эга бўлишга интилишини қўллаб-қувватлаш, бундай кишиларнинг шахсий ташаббускорлиги ва ишбилармонлигини рағбатлантирувчи кучли ижтимоий сиёсат юритиш муҳим вазифа ҳисобланади. Аввало, мустақил ҳаётга кириб келаётган ёшларга, касб танлаш, таълим олиш ва ўқув муассасаларини битиргач, албатта, биринчи иш ўринларига эга бўлишлари учун адолатли, тенг ва ижтимоий жиҳатдан мақбул шарт-шароитлар яратиш талаб этилади.\nҲар йили мамлакатимизда ярим миллионга яқин йигит-қиз касб-ҳунар коллежларини тамомлайди. Номзодимиз фикрича, уларни иш билан таъминлаш кечиктириб бўлмайдиган масаладир. Кўплаб ёшларимизда тадбиркорликка қизиқиш ва қобилият бор, лекин иш бошлаш учун маблағ керак. Шундай пайтда уларни қўллаб-қувватласак, эртага кўплаб иш жойлари очилишига имкон яратган бўламиз. Касб-ҳунар коллежлари битирувчиларига имтиёзли микрокредитлар бериш ишларини такомиллаштириш, белгиланган йиғимлардан озод этиш орқали улар ўз бизнесини бошлашига кўмаклашиш муҳим масала.\nБиламизки, ЎзХДП мамлакатимизнинг ўсиб бораётган иқтисодий салоҳиятидан аҳолининг барча қатламлари, шу жумладан, унинг кам таъминланган гуруҳлари турмуш даражасини яхшилаш учун фойдаланишга қаратилган стратегик йўналишни фаол қўллаб-қувватлайди. Шундан келиб чиқиб, номзодимиз дастурида кам таъминланган оилаларни манзилли ижтимоий ҳимоя қилиш самарадорлигини ошириш бўйича ҳам қатор таклифлар баён этилган.\nАҳолининг ижтимоий ҳимояга эҳтиёжманд қатламлари ижтимоий ҳимоясини фақат давлат бюджетидан ажратиладиган маблағлар ҳисобига самарали таъминлаб бўлмайди, албатта.\nДемак, кам таъминланган оилалар аъзоларига ўз ишини очиши, мустақил бизнесини йўлга қўйиши учун беғараз ссуда ва имтиёзли микрокредитлар бериш тизимини янада такомиллаштириш керак бўлади. Агар улар ўз ишини йўлга қўйиб, барқарор даромад манбаига эга бўлса, нафақат уларнинг ижтимоий ҳимояси учун бюджетдан пул ажратишга ҳожат қолмайди, балки уларнинг ўзи солиқ тўловчига айланади.\nШунинг учун номзодимиз ижтимоий қўллаб-қувватлаш тизимини аҳолини иш билан таъминлаш, улар ўртасида боқимандалик кайфиятини бартараф этишга йўналтириш зарур, деб ҳисоблайди. Бунинг учун одамларнинг ташаббускорлигини рағбатлантириш, меҳнатга интилишини қўллаб-қувватлаш керак.\nАйтайлик, кишида ишлаб чиқаришнинг қайсидир турига қизиқиш бор. Лекин у вақтинчалик ишсиз. Ўзига таниш ва сир-асрорини билган соҳада иш бошлаши учун маблағи етарли эмас. Демак, уни қўллаб-қувватлаш, керакли маблағ билан таъминланишига кўмаклашиш лозим. Шунда жамиятда боқимандалик кайфияти бартараф этилади, кўплаб одамлар иш билан таъминланиб, оила даромадига, жамият фаровонлигига ва тараққиётига улуш қўшади. Бунда, албатта, фуқароларга имтиёзли кредитлар ва мақсадли фоизсиз ссудалар ажратиш яхши самара беради.\nДастурда ижтимоий ҳимоя масалаларига алоҳида эътибор қаратилганини бугун кўпчилик қўллаб-қувватламоқда. Чунки булар энг долзарб ҳаётий вазифалар бўлиб, аҳолининг ижтимоий фаоллигини ошириш, иқтисодий даромадларини кўпайтириш масалаларини ўз ичига олган.\nХусусан, дастурда муносиб иш ҳақи тўланадиган барқарор иш ўринларини тақдим этаётган корхоналарда меҳнатга лаёқатли аҳоли бандлигини таъминлаш бўйича саъй-ҳаракатларни фаоллаштириш белгиланган. Улар қаторига, авваламбор, ишлаб чиқариш соҳасининг юқори технологик тармоқ корхоналари, хизмат кўрсатиш ва сервис соҳасида фаолият юритаётган корхона-ташкилотлар киради. Номзод Ҳотамжон Кетмоновнинг фикрича, ушбу соҳаларга мамлакатда мавжуд бўлган бўш меҳнат ресурсларини фаол жалб қилиш иқтисодий ўсишнинг муҳим омили ҳисобланади.\nДастурда соғлиқни сақлаш тизимини янада ислоҳ қилиш, аҳолининг ижтимоий ҳимояга эҳтиёжманд қатлами учун кўрсатилаётган тиббий хизмат сифатини ошириш, соҳада учраётган айрим муаммоларни ҳал этиш бўйича муҳим таклифлар ҳам ўз ифодасини топган. Хусусан, аҳолига юқори сифатли ва мақбул тиббий ёрдамдан кенг фойдаланиш имкониятини таъминлаш масаласи эътиборга молик. Олис қишлоқ ҳудудларида бирламчи тиббий ёрдамдан қулай ва тез фойдаланиш имкониятини таъминловчи қишлоқ врачлик пунктлари тармоғини кенгайтириш бўйича чоралар кўриш, имтиёзли ва бепул тарзда малакали тиббий санитария ёрдами кўрсатилишини тартибга солувчи тегишли қонун ҳужжатлари ижроси устидан тизимли назоратни кучайтириш долзарб аҳамиятга эга, албатта. Бу таклифлар бугун ҳаётимизда кузатилаётган, одамларни ўйлантираётган айрим камчиликларни бартараф этишга хизмат қилади, деб ўйлаймиз.\nИжтимоий соҳага йўналтириладиган маблағлар мақсадли равишда сарфланиши устидан қатъий назоратни кучайтириш, маҳсулот етказувчилар ўзаро эркин рақобатлашишига шароит яратадиган очиқ ва ошкора электрон савдолар тизимини кенгайтириш, шу орқали давлат харидларини амалга ошириш тизимини такомиллаштириш масалалари ҳам дастурда ўз ифодасини топган. Бу нафақат давлатнинг иқтисодий салоҳияти ва қудратини оширишга, балки тизим ходимлари ва истеъмолчиларга янада қулайлик яратишга хизмат қилади. Чунки очиқ ва ошкора электрон савдолар йўлга қўйилиши давлат бюджети маблағлари мақсадли сарфланиши, адолат ва ҳаққонийлик мустаҳкамланишига кенг йўл очади.\nҲаммамиз яхши биламиз, кишиларнинг яхши яшаши ва муносиб турмуш шароитига эга бўлишида коммунал соҳа ривожи муҳим аҳамиятга эга. Шунинг учун номзодимиз дастурида бу йўналишга ҳам алоҳида эътибор қаратилган. Унда қайд этилишича, аҳолига кўрсатиладиган хизматлар нархини мақбуллаштиришга эришиш учун соҳанинг тармоқ муҳандислик инфратузилмаси билан боғлиқ бўлмаган арзон автоном шаклларини ривожлантириш керак. Шунингдек, табиий монополия субъектлари томонидан тақдим этиладиган коммунал хизматлар нархлари ва тарифларини давлат томонидан тартибга солиш механизмларини янада такомиллаштириш зарур.\nДемократик ислоҳотлар чуқурлашиб, фуқаролик жамияти қарор топгани сари суд-ҳуқуқ тизимини такомиллаштириш, одил судловни амалга ошириш, инсон ҳуқуқ ва эркинликлари кафолатини мустаҳкамлаш бўйича қўшимча имкониятларни яратиш зарурати келиб чиқади. Бу жамият ҳаётини демократлаштириш, инсонпарварлик тамойилини кучайтиришда муҳим ўрин тутади. Шунинг учун номзод бу борада ҳам қатор таклифларни илгари сурмоқда. Хусусан, фуқаролар ҳуқуқларини ҳимоя қилишнинг суд механизмлари оммабоплигини кенгайтириш таклиф этилмоқда. Мазкур масалада суд назоратини кучайтириш ҳисобига суд қарорлари ижроси сифатини ошириш керак бўлади. Номзоднинг фикрича, фуқароларнинг ҳуқуқларини янада кафолатлаш мақсадида илгари сурилган бу таклифлар ҳаётимизни тобора эркинлаштириш ва демократлаштиришга хизмат қилади.\nТашқи сиёсат ҳар қандай мамлакат тараққиётида долзарб аҳамиятга эга. Бошқа давлатлар билан ҳамкорлик алоқаларини мустаҳкамлаш, дўстона муносабатларни ўрнатиш орқали глобал муаммоларни ҳамжиҳатликда ечиш, соҳалар истиқболига йўл очиш, тажриба алмашиш имкони кенгаяди. Шунинг учун Президентликка номзод ўз дастурида ташқи сиёсат фаолияти масалаларида ҳам қатор таклифларни билдирмоқда. Хусусан, минтақадаги экологик вазиятни яхшилаш, Марказий Осиё трансчегаравий дарёлари сув ресурсларидан оқилона фойдаланиш масалалари бўйича мамлакатнинг халқаро ташаббусларини фаол илгари суришни таъминлаш лозим. Шунингдек, дастурда Марказий Осиё мамлакатлари, дунёнинг бошқа давлатлари, нуфузли халқаро ташкилотлар билан терроризм, экстремизм, наркотрафик, одам савдоси ва бошқа таҳдидларга қарши кураш масалалари бўйича ҳамкорлик муносабатларини ривожлантириш ва кучайтириш зарурлиги таъкидланган. Бу масалалар мамлакатимизда тинчлик ва осойишталикни сақлаш, тараққиётни янада юксалтиришда муҳим аҳамиятга эга.\nУмуман, Ўзбекистон Халқ демократик партиясидан Президентликка номзод Ҳотамжон Кетмонов дастуридан ўрин олган ғоялар мамлакатимиз мустақиллиги ва тараққиётини мустаҳкамлашга амалга оширишда ижтимоий-иқтисодий ислоҳотларни янада чуқурлаштиришга, тараққиётни янада мустаҳкамлашга, аҳоли турмушини фаровонлаштиришга йўналтирилган. Ушбу дастур мамлакатимизда мустақиллик йилларида амалга ошириб келинаётган кучли ижтимоий сиёсат, инсонпарвар демократик ислоҳотларнинг бош мақсадига мос келади. Шунинг учун сайловчиларни ундаги ғояларни қўллаб-қувватлашга, номзодимизга овоз беришга чақирамиз.


Ўзбекистон халқ артисти Маҳмуд Намозов билан суҳбат 25-10-2021, 18:15 | Zamin.uz\n10:57 / 26.12.2018\nЎзбекистон халқ артисти Маҳмуд Намозов билан суҳбат\nҚалбларга ором бағишловчи қўшиқларнинг ўз жозибаси ва илоҳий сеҳри бор. Шунинг учунми барчага бирдек манзур бўладиган қўшиқлар яратиш ҳамма санъаткорга ҳам насиб этавермайди. Аммо бугунги суҳбатдошимиз ана шу ишни уддалаган ва ёшу қарининг бирдек севимли санъаткорларидан бирига айланган Ўзбекистон халқ артисти Маҳмуд Намозовдир.\n— Маҳмуд ака, «Кўза» қўшиғингиздан кейин деярли хит қўшиқлар яратмадингиз. Бунинг сабаби нимада?\n— Албатта, қайси қўшиғи хит бўлиши бу санъаткорнинг ўзига боғлиқ эмас. Баъзан ўзимиз кутмаган қўшиқларимиз одамлар орасида оммалашиб, хит бўлиб кетиши, кутганларимиз эса унчалик эътиборни тортмаслиги мумкин. Лекин нима бўлганда ҳам ижодкор тўхтамасдан ижод қилаверади.\n«Кўза» қўшиғини 2012 йилда айтган бўлсам, ундан кейин ҳам ўнлаб қўшиқлар яратдим, 2-3 та альбом чиқардим. Буларнинг ичида ҳам мухлисларимиз эътиборини қозонган қўшиқларимиз кўп, назаримда.\n— Ижодингиздан қониқиш ҳис этасизми?\n— Бу жараён кўпчиликда бўлар, балки. Аммо менда ҳеч қачон ижоддан қониқиш ҳисси бўлмаган. «Энди нималарнидир уддаладим, мана, энди ҳаммаси яхши бўлди», деганимда яна янги бир ғоя ва дард пайдо бўлади. Кейин яна ҳеч нарса бўлмагандек ҳаммасини нолдан бошлашга тўғри келади. Нимадир айтиш ва нимадир яратиш ишқи билан ёнасиз. Биласизми, янги бир қўшиқ яратиш ижодкор учун янги бир иморат қуриш билан тенг. Аввало, ҳамма нарса ижодкорнинг кўнгил кечинмалари билан боғлиқ. Қўшиқчининг кўнгил кечинмалари унинг яратаётган қўшиқлари, дард тўла овозидир. Қисқа қилиб айтганда, менда ҳеч қачон ижоддан қониқиш ҳисси бўлмайди.\n— Маҳзун қўшиқларингиз ҳам тезда хит бўлади. Ўзингизга қайси йўналишда куйлаш кўпроқ ёқади, шўхми ёки маҳзун?\n— Маҳзун қўшиқлар — инсоннинг ичидаги дарди, уни айтмасликнинг иложи йўқ. Балки, шунинг учун бўлса керак, маҳзун қўшиқларни ҳам кўп айтаман ва агар айтмасам, ичимда дард қолиб кетаётгандек бўлаверади. Улар менинг қарашларим, дардларим ва туйғуларимдир. Маҳзун қўшиқларимиз ҳам мухлисларимизга ёқаётган бўлса, албатта, мен бундан жуда хурсандман ва уларни куйлашда давом этаман.\n— Қўшиқчиликдаги сурхонча йўналишни айнан сиз бошлаб бердингиз, десак, муболаға бўлмаса керак. Ҳозир шу йўналишда ижод қилаётганлардан кўнглингиз тўляптими?\n— Бу йўналишда қўшиқ куйлаётган санъаткорларнинг ижодлари жудаям суст, деб ўйлайман. Бунинг учун ҳаммамиз жуда катта куч билан ҳаракат қилишимиз керак. Сабаби, сурхонча куйлаганда дашт қўшиқчилиги одамлар ўйлаганидан ҳам кўра гўзалроқ ва сеҳрли. Унинг катта бир имконияти, гўзаллиги ва жозибаси бор. Хоҳлардимки, мана шу санъатни яна кўпчилик бўлиб бутун оммага тарғиб қилишимиз керак. Унинг ўйноқилиги, жарангдорлиги, фалсафаси ва жозибасини халққа етказиб беришимиз ва бу борада ҳали кўп ишлар қилишимиз керак.\n— Қўшиқчиликдаги сурхон мактабига устозлик қилиш ҳақида ҳеч ўйлаб кўрганмисиз?..\n— Албатта, эртага пенсия ёшига етсам ёки сафарлардан бир куни тўхтасам, сурхонча усулнинг эстрада йўналишидаги мактабини ташкил этиш ёки унинг баъзи бир йўналишларини тарғиб қилувчи марказлар очиш ниятим йўқ эмас. Лекин ҳозир бу иш билан шуғулланишга вақтим етмайди. Шогирд тайёрлаб, улар билан дарс ўтишга ҳам вақт тополмасам керак. Шунинг учун шогирдларимнинг ўзлари мени қидириб келишса, улардан ҳеч қачон ёрдамимни аямайман ва эртами, кечми, сурхон мактабини очишни, албатта, уддалайман, деб ўйлайман.\n— Ижоддаги собитлик. Бунга доимо амал қилиш учун нима қилиш керак, деб ўйлайсиз?\n— Буни касбга ва ижодга бўлган катта масъулият ва ҳурмат, деб тушунаман. Қолаверса, тинимсиз меҳнат ҳам дегани. Инсон қачонки меҳнат қилишдан тўхтаса ёки «Энди бўлди», деб ўйласа, ўзиям ўша пайтда яшашдан тўхтаган бўлади, деб ўйлайман. Шунинг учун санъаткорнинг собитқадам бўлиши ўз мухлисини, касбини ва қилаётган ишини яхши кўриши билан боғлиқ.\n— Маҳмуд Намозовнинг тўйбоп қўшиқлари жуда кўп дейишади. Тўйларингиз шунча кўпми?\n— Билмадим. Қайси тўйга борсам, аввало, мени яхши билган ва таниган мухлисларим чақирган бўлади. Қўшиқларим бошлангандан ўйнаб кетадиган ва шу қўшиқлар руҳияти билан яшайдиган одамлар мени кўпроқ тўйига чақирса керак-да. Шунинг учун қайси жойга бормай, одамлар маза қилиб ўйнайди, ўзим ҳам маза қилиб қўшиқ айтаман. Шу ўринда айтишим керакки, тўйбоп қўшиқлар, дегани ҳам унчалик тўғри гап эмас. Чунки мен ҳеч қачон «Мана шу қўшиқни тўй учун айтаман», дея ният қилмайман.\n— Сизни тўйга таклиф этиш учун анча олдин буюртма бериш кераклиги ҳақида эшитганмиз. Шу гап ростми?\n— Ҳа, рост. Жуда кўп мухлислар, жумладан, журналистлар ҳам қўшиқчилар фақат Тошкентда яшайди ва асосан, шу ердаги тўйларга боради, деб ўйлашади. Бу нотўғри фикр. Чунки мен ижодга кириб келиб, то танилганимдан буён борадиган жойларим ўзимнинг таъбирим билан айтганда, отчопарнинг нариёғидаги тўйлар. Қурбон Ҳайитининг биринчи кунига ҳам уйимга етиб боролмадим. Сабаби, Жиззахга боришга ваъда бериб қўйгандим. Кейин Сурхондарёда бўлдик. Шунинг учун мени тўйларига чақирадиган мухлисларим режамга қараб иш тутишса, ёмон бўлмасди. Чунки мен ҳам ҳамманинг кўнглини бирдек ололмайман.\n— Айтилган жойга боролмай қолган пайтларингиз ҳам бўлганми?\n— Албатта, ҳаммамиз ҳам тирик жонмиз. Умид қилиб олдингизга келган одамларга ваъда бераверасиз. Аммо шундай пайтлар бўладики, жуда қаттиқ касал бўлиб, боролмай қолишингиз ҳам мумкин. 2011 йили тўсатдан отам оламдан ўтиб қолганида ана шундай ҳолатга тушгандим. Давлат тадбирлари ҳам бўлиб қолиши ёки тушунмовчилик сабаб, нотўғри санани ёзиб қўйган бўлишимиз мумкин. Албатта, буни икки томон ҳам тўғри тушуниши керак. Шунинг учун тўй бўладими ёки бошқа бир тадбирми, бир ой олдин ваъда берган бўлсак-да, ўша санага беш-олти кун қолганда ҳеч бўлмаганда 2-3 марта ҳол-аҳвол сўраб қўйсангиз, ёмон бўлмайди, дея тайинлаб қўяман.\n— Аввалги суҳбатларингизда ҳар икки йилда концерт беришга амал қиламан, дегандингиз. Аммо кейинги пайтларда бунга амал қилмаётгандексиз..\n— Тўғри, ҳар хил сабаблар туфайли тез-тез концерт беролмай қолдик. Лекин ҳозир концертга жуда қаттиқ тайёргарлик кўряпмиз. Агар улгурсак, шу йил, улгролмасак, келаси йилнинг бошида, албатта, концерт бериш режамизда бор.\n— Фарзандларингизда меҳнатга кўникмани шакллантира олдим, деб ўйлайсизми?\n— Меҳнатга кўникма шунақа нарсаки, ҳар бир инсон ўзи қилаётган ишини яхши кўриши, ардоқлаши ва ҳурмат қилиши керак. Шунда маза қилиб ишлайди ва бу меҳнат унинг учун фойдали ҳам бўлади. Касбнинг яхши ва ёмони йўқ. Фарзандларим қилаётган ишига масъулиятли бўлиш учун ҳаракат қилишади. Менимча, энг муҳими ҳам шу бўлса керак. Ўзим уларга ёрқин мисол. Кечаю кундуз тинимсиз ишлайман. Шунинг учун болаларим ҳам мендан ўрнак олади ва ўз ишини билиб қилади, деб ўйлайман.\n— Ҳозир қандай янги қўшиқлар устида ишлаяпсиз?\n— «Фотимажон» деб номланган янги шўх тарона устида ишлаяпмиз. Бу қўшиқни ҳар хил усулда куйлаб кўрдим. Энди бу ёғига мухлислар баҳо беришади.\n— Менимча, бу дунёда беармон инсоннинг ўзи бўлмаса керак. Менда ҳам армонлар бор. Аммо буни айтиб, ҳам ўзимнинг, ҳам мухлисларнинг кайфиятини тушириш ниятим йўқ.\nЯнгиликлар » Маданият » Ўзбекистон халқ артисти Маҳмуд Намозов билан суҳбат


07 июл 2022, Тошкент вақти: 15:47\nСамарқанд вилояти ҳокими Туробжон Жўраев\nМаҳаллий матбуот ҳокимни "ишдан олди"\nКаримов ўлимидан кейин давлат раҳбарлигига келган Шавкат Мирзиëев бошқа "урилган раҳбарлар" қаторида Жўраевни ҳам бошқарув тизимига қайтарди ва уни 2017 йил апрель ойида Бекобод туман ҳокими этиб тайинлади.\n- Ҳар бир ширкат "бегунок" (қарор чиқунга қадар барча идоралар розилиги олингани ҳақидаги ҳужжат - таҳр.) учун 20 минг АҚШ доллари бериб келган. Кейин қуриладиган уйимнинг ҳар бир подъезди учун 25 минг доллардан такса белгилашган. Масалан¸ 8 подъездли 7 қаватли уйга рухсат олиш¸ "бегунок" билан қўшганда 220 000 АҚШ доллар бўлди. Бу пулларнинг асосий қисми ҳоким ва унинг қурилиш бўйича ўринбосарига кетган¸ дея иддао қилди қурилиш ширкати вакили.\nКаримов даврида ишдан олинган Жўраев Бекободга ҳоким бўлди


Россиянинг йирик қурилиш компаниялари қурувчиларни ишга таклиф қилмоқда - 15.01.2021, Sputnik Ўзбекистон\nТашқи меҳнат миграцияси агентлиги қурувчиларни Россиянинг йирик қурилиш компанияларига ишга таклиф қилмоқда. 15.01.2021, Sputnik Ўзбекистон\nТОШКЕНТ, 15 янв – Sputnik. Ташқи меҳнат миграцияси агентлиги Россиянинг йирик қурилиш компаниялари “ПИК-Индустрия” ва “ТехСтрой”да ишлаш учун қурувчиларни ишга таклиф қилмоқда.Ишга жойлашиши учун дастлаб Ўзбекистонда суҳбатдан ўтиш керак. Суҳбатлар 15-31 январ кунлари Фарғона, Урганч ва Самарқанд шаҳарларида бўлиб ўтади. Суҳбат вақтида иш шароитлари, маош миқдори ва бошқа қўшимча маълумотларни олиш мумкин.Батафсил маълумотни қуйидаги телефон рақамлари орқали (71 202-33-55, 71 200-00-61) ёки мана бу ердан олиш мумкин. Эслатиб ўтамиз, 14 январ куни Бандлик ва меҳнат муносабатлари вазирлигида Россия Федерациясининг йирик қурилиш компаниялари – «ПИК-Индустрия» АЖ ва «ТехСтрой» МЧЖ корхоналари раҳбарият вакилларидан иборат делегацияси билан учрашув бўлиб ўтган эди.


Ислом дини инсонларни ўзаро мурувватли бўлишга чақирганидек, бошқа дин вакилларига ҳам бағрикенглик билан муносабатда бўлишга чақиради. Расулуллоҳ соллаллоҳу алайҳи ва салламдан ривоят қилинади: “Халқнинг барчаси Аллоҳнинг измидадир. Уларнинг инсонларга кўпроқ манфааат келтирувчиси Аллоҳга маҳбуброғидир” деганлар. Юртимизда азалдан диний бағрикенгликка асосланган қадриятлар устувор бўлиб келган. Мисол учун қадим замонларда мусулмонлар яхудийлик, насронийлик каби дин вакиллари билан тинч-тотувликда яшаб келганлар. Кўҳна шаҳарларимизда азалдан масжидлар билан биргаликда черковлар фаолият кўрсатгани, тарихимизнинг энг мураккаб ва оғир даврларида ҳам улар ўртасида келишмовчилик ва можаролар бўлмагани бунинг тасдиғидир. Бу холатлар Ўзбекистон заминидаги барча халқларнинг диний-маънавий тотувликда ва бағрикенгликда яшашининг нодир тимсолидир. Ҳозирда ҳам мамлакатимизда ўтказиб келинаётган нуфузли халқаро анжуманларда Ўзбекистонда дин соҳасида олиб борилаётган ислоҳотларда диний бағрикенглик муносиб эътироф этилмоқда. “Бағрикенглик” – илмий фаолият ва ижтимоий ҳаётнинг турли соҳалари, жумладан, сиёсат ва сиёсатшунослик, социология, фалсафа, илоҳиёт, қиёсий диншунослик каби соҳаларда кенг истифода этиладиган тушунчалардан бири ҳисобланади. Диний бағрикенглик турли дин вакиллари эътиқодидаги мавжуд ақидавий фарқлардан қатъи назар, уларнинг ёнма-ён ва ўзаро тинч-тотув яшаши ҳамда ҳар бир диний таълимотга ҳурмат билан қарашни англатади. Ҳар ким ўз эътиқодига амал қилишда эркин бўлгани ҳолда бу ҳуқуққа бошқалар ҳам эга эканини эътироф этмоғи лозим. Ислом, ёки бошқа динлардан қай бирига мансуб бўлишидан қатъи назар, инсон деярли бир хил ҳис-туйғуларни бошидан кечиради.\nДин байроғи остида фаолият кўрсатаётган айрим ҳаракатлар ва уларнинг таълимотини инобатга олмаганда, аслида барча динларда эзгулик ғоялари устувор бўлиб келган. “Яхшилик қил, ёмонлик қилма” демаган бирорта диний таълимот йўқ. Шундай экан, барча динларни, ҳатто энг қадимгиларини ҳам бағрикенглик руҳида ўрганмоқ зарур. Ислом дини ўзининг илк давридаёқ бағрикенглик дини сифатида намоён бўлди. Исломда эътиқод эркинлиги очиқ-ойдин эълон қилинган: “Бақара” сурасининг 256-оятида – “Динда зўрлаш йўқ”, дейилган. Шундай экан, уни зўрлик билан ўрнатиб бўлмайди. “Динда зўрлаш йўқ” оятини, инсонга танлаш ихтиёри берилган ва бунинг учун унинг ўзи жавоб беради, деган маънода тушуниш ҳам мумкин. Умуман олганда, Қуръоннинг 50 дан ортиқ сурасидаги юзлаб оятларда мусулмонлар мўмин-қобиллик, тинчликпарварлик ва бошқа эътиқод вакилларига нисбатан бағрикенгликка даъват этилган. Пайғамбаримиз Муҳаммад алайҳиссалом ҳам ўз ҳаётлари давомида ҳеч қачон ҳеч кимни исломга киришга мажбур қилмаганликларини, бирон марта у ёки бу ҳарбий ҳаракат диний эътиқод туфайли бўлмаганини ҳам ёддан чиқармаслик лозим.\nЛекин сўнгги йилларда бутун дунё, шу жумладан, Марказий Осиё минтақасида кучайиб бораётган диний мутаассиблик ва жангарилик исломнинг асл моҳияти бўлган бағрикенгликка зид бўлган ҳаракатларга сабаб бўлмоқда. Бу ҳаракат ва ғаразли оқимларнинг номлари ва шиорлари турлича бўлишига қарамай, мақсадлари бир — диндан ниқоб сифатида фойдаланиб, давлат сиёсатига аралашиш, ҳокимиятни қўлга киритишдир. Хулоса ўрнида шуни айтиш мумкинки, диний бағрикенглик ҳам динлараро ҳамда ҳар бир диннинг ичидаги турли хил йўналишлар ва мазҳабларнинг эзгу ғояларини қадрлаш, бир-бирларини ҳурмат қилиш, шунинг билан бирга ўзаро ҳамкорлик асосида амалга ошади. XXI аср бошида давлатлар ҳамкорлиги борасида фаолият кўрсатаётган ташкилотларнинг сони 1000 дан ортиб кетди. Улардан 300 таси ҳукуматлараро ташкилотлардир. Халқаро ташкилотлар орасида энг нуфузлиси ва йириги Бирлашган Миллатлар Ташкилотидир (БМТ). БМТнинг 1945 йили қабул қилинган Уставида ўзаро бағрикенглик руҳида яхши қўшничилик кайфиятида яшаш, халқаро тинчлик ва хавфсизликни мустаҳкамлашда ҳамжиҳат бўлиб ҳаракат қилиш, асосий мақсадлардан бири деб эълон қилинди.\nБМТ тизимида Фан, таълим ва маданият соҳасида ихтисослашган ташкилот (ЮНЕСКО) мавжуд. Ушбу ташкилот томонидан ҳозирга қадар ишлаб чиқилган 70 дан ортиқ халқаро ҳужжат, конвенция, келишув ва протоколлар қаторида 1995 йил 16 ноябрда қабул қилинган “Бағрикенглик тамойиллари Декларацияси” алоҳида ўринга эга эканини таъкидлаш зарур. Декларацияда ирқи, жинси, келиб чиқиши, тили, динидан қатъи назар, бағрикенгликни тарғиб этиш, инсон ҳуқуқлари ва эркинликларига ҳурмат билан қараш каби мажбуриятлар акс этган.\nБугунги кунда ҳам мамлакатимиз бой тарихий, илмий-маърифий ва маданий меросни ўрганиш, миллий қадриятларни асраб-авайлаш ва тарғиб этиш, маърифатли ислом ғояларини ёйиш ҳамда диний бағрикенгликни қарор топтириш ва мустаҳкамлашда бутун дунёга ўрнак бўлмоқда.\nPrevious Post:ҚИДИРҒОНИНГ БИРЛА РИЗҚИНГ ҚАДР ТОПМАС\nNext Post:ИСЛОМ-ТЕРРОРИЗМГА ҚАРШИ


Термиз полигонида қўшма машқда иштирок этган россиялик ҳарбийлар ватанига қайтди\nЎзбек-афғон чегараси яқинида машқ ўтказган россиялик ҳарбийлар ватанига қайтган. Бу ҳақда “РИА Новости” агентлиги Россия Қуролли кучлари Марказий ҳарбий округидан (МҲО) олинган маълумотга таянган ҳолда хабар қилди.\n“Марказий ҳарбий округнинг тинчликпарвар бирлашмаси ва махсус топшириқлар бажарувчи бригадаси ҳарбийлари Сурхондарё вилоятидаги Термиз полигонида бўлиб ўтган қўшма машқлар якунланганидан кейин Ўзбекистондан Россияга қайтиб келишди”, дейилган МҲО хабарномасида.\nҚайд этилишича, россиялик ва ўзбекистонлик ҳарбийлар Марказий Осиё минтақасидаги давлатлар ҳудудий яхлитлигини таъминлаш бўйича ўқув-ҳарбий топшириқларни бажаришда биргаликда ҳаракат қилиш масалалари юзасидан тайёргарликдан ўтишган.\nҚўшма машқлар Афғонистон билан чегарадош жойда 2 августдан 6 августгача учоқлар дохил ҳарбий техника жалб қилинган ҳолда ўтказилгани, уларда Ўзбекистон ва Россия Қуролли кучларидан 1,5 минг чоғли ҳарбий иштирок этгани қўшимча қилинган.\nАввалроқ Озодлик Тожикистоннинг Хатлон вилоятидаги Ҳарбий-кўргазма марказида ўзбекистонлик, тожикистонлик ва россиялик ҳарбийлар иштирокида қўшма машғулотлар ўтказилгани ҳақида хабар қилган.


UzNews - Таниқли журналист, депутат Сафар Остонов вафот этди\n9 июн 2021, 20:36\nТаниқли журналист, депутат Сафар Остонов вафот этди\nУ апрель-май ойларида коронавирусдан даволанганди.\nОлий Мажлис Қонунчилик палатаси депутати, Ўзбекистонда хизмат кўрсатган журналист, "Ўзбекистон овози" газетаси бош муҳаррири Остонов Сафар Остонович 73 ёшида вафот этди. Бу ҳақда Қонунчилик палатаси Матбуот хизмати хабар берди.\nТаъкидланишича, у жорий йил апрель-май ойларида коронавирус инфекциясидан даволанган.\nУ 1999 йилда "Ўзбекистонда хизмат кўрсатган журналист" унвони билан тақдирланган. Шунингдек, у Ўзбекистон ёзувчилар уюшмаси аъзоси ҳам эди.\nСафар Остонов 1948 йил 13 ноябрда Самарқанд вилоятида туғилган. 1972 йили Тошкент давлат университетини тамомлаган.\nМеҳнат фаолиятини 1971 йили Республика ёшлар газетасида мусаҳҳиҳ вазифасидан бошлаган. 1990−1996 йиллари "Спорт", "Ўзбекистон футболи" газеталарида бош муҳаррир, 1996−2002 йилларда Ўзбекистон президенти девонида етакчи консультант, бош консультант лавозимларида ишлаган.\n2002 йилдан "Ўзбекистон овози" ва "Голос Узбекистана" газеталарида бош муҳаррир лавозимида ишлаган.\nУ 2019 йилги парламент сайловларида 63-Каттақўрғон сайлов округидан Олий Мажлис Қонунчилик палатаси Халқ демократик партияси депутати этиб сайланган. У Ўзбекистон Халқ демократик партиясидан аъзо бўлган.


Сешанба, 19 Декабр\nҚўйидаги футболчилар ҳали 19 ёшга тўлмади. Аммо шундай катта шартномаларга эга бўлиб улгурдиларки, танилиб улгурган баъзи футбол юлдузлари улардан камроқ маош олишади.\nКристиан ПУЛИШИЧ (Боруссия, Дортмунд) – ҳафтасига 26 минг фунт\nКамроқ олади: Жошуа Киммиҳ (Бавария) – 25 минг фунт\n«ПА Классикс» жамоасидан сотиб олинган америкалик футболчи аллақачон 75 ўйинда асосий таркибда тушиб улгурди. Кристианнинг муваффақиятларини пайқамаслик осон эмас, у дортмундликлар сафида нафақат асосий футболчилардан бири бўлиб олди, балки АҚШда ҳам 2017 йилнинг энг яхши футболчиси деб эътироф этилди.\nКай ХАВЕРЦ (БАЙЕР) – ҳафтасига 27 минг фунт\nКамроқ олади: Сусо (Милан) – 22 минг фунт\nХаверц ҳам худди Пулишич сингари, 35 ўйин билан ўз жамоасининг асосий таркиб футболчиси бўлиб улгурган. Хаверц ҳужумкор ярим ҳимоячи позициясида тўп суради. Кай Германиянинг барча ёшдаги терма жамоаларида ўйнаб чиқди ва келаси йил Россияда бўлиб ўтадиган жаҳон чемпионатига бориш учун номзодлардан биридир. Табиийки, у Европадаги бир қатор скаутлар назарига тушиб улгурган ва жуда яқин йилларда у янада каттароқ шартномага эга бўлишини кутса бўлади.\nЯнн КАРАМО (Интер) – ҳафтасига 32 минг фунт\nКамроқ олади: Дрис Мартенс (Наполи) – 28 минг фунт\nКарамо – «Кан» клуби тарбияланувчиси. У Африкада туғилган бўлса-да, Франция ёшлар терма жамоалари аъзоси саналади. Марказий ҳужумда ҳам, ўнг қанотда ҳам самарали ҳаракат қила олади. Футболчи билан бир қатор инглиз клублари қизиқишди, аммо «Интер» Карамо учун рақобатда ютиб чиқди ва кейинчалик сотиб олиш шарти билан икки йилга ижарага олди. Ҳозирча, яъни юқорида санаб ўтилган тенгқурлари каби, асосий таркиб ўйинчиси эмас, аммо ким билади, балки Спаллетининг баҳордаги қуролларидан бири айнан Карамо бўлиб чиқар...\nПанайотис РЕЦОС (Байер) – ҳафтасига 34 минг фунт\nКамроқ олади: Даниэле РУГАНИ (Ювентус) – 21 минг фунт\nКўриб турганингиздек, «Байер» ёш футболчиларга катта маошлар белгилашга қўрқмайди. Марказий ҳимоячи ЖАРда туғилган, аммо Грециянинг «Олимпиакос» клуби тарбияланувчиси ҳисобланади. Ўтган мавсумда ўзини жуда яхши томонлама кўрсатди ва бу «Байер»га футболчи учун 17.5 миллион евро тўлаши учун етарли бўлди. Ўз терма жамоасида асосий таркиб футболчиси ҳисобланади.\nДуглас ЛУИЗ (Манчестер Сити) – ҳафтасига 40 минг фунт\nКамроқ олади: Лоренцо Инсинье (Наполи) – 35 минг фунт\nТанимадингизми? Британия матбуотига ишонсак, келажаги порлоқ футболчи. У «Сити»га ёзда ўтганди ва ҳозирда ижара шартномаси асосида «Жирона» таркибида ўйнамоқда. Ушбу марказий ярим ҳимоячи ҳозирча «Жирона» таркибида 5 ўйинда майдонга тушди холос. Кузатишда давом этамиз.\nДайот УПАМЕКАНО (РБ Лейпциг) – ҳафтасига 41 минг фунт\nКамроқ олади: Каземиро (Реал) – 40 минг фунт\nАвстриянинг «РБ Зальцбург» клуби жуда кўп иқтидорли футболчиларни етиштирган, улар ичида франциялик марказий ҳимоячи Упамекано ҳам бор. Йирик гавдасига қарамасдан, у жуда тезкор ва чаққон футболчи. Ҳозирдан ҳимоячи учун «Манчестер Юнайтед» ва «Челси» яхшигина суммаларни таклиф қилмоқда, аммо «Лейпциг» шошилмаяпти.\nМартин ЭДЕГОР (Реал) – ҳафтасига 84 минг фунт\nКамроқ олади: Деле Алли – 57 минг фунт, Габриел Жезус – 75 минг фунт\nМартин Эдегорни ҳамма таниса керак, бир пайтлар Европанинг барча топ клублари назарига тушган ва уларнинг ҳар бири билан танишиб, «Реал»ни танлаганди. 15 ёшли болакай учун йилига 5 миллион фунт маош таклиф қилган мадридликларнинг ҳафсаласи пир бўлгани табиий. Эдегор ҳатто «Кастилья»да ҳам яққол ажралиб турмади, энди эса, «Ҳеренвен» таркибида ижарада тўп суряпти. Аммо бола ҳали ёш, ҳаммаси олдинда.\nЖанлуижи ДОННАРУММА (Милан) – ҳафтасига 180 минг фунт.\nКамроқ олади: Ян ОБЛАК (Атлетико) – 58 минг фунт\nДонарумма бундай шартномага қандай эришгани ҳақида бутун ёз бўйи гапирилди. Мино Рийола мижози учун ҳатто юлдуз дарвозабонлар учун ҳам орзу бўлган маошни ташкил қилиб берди. Аммо «Милан» фанатлари Доннарумманинг инжиқликларини ҳалигача кечирмаяптилар, бу ҳолат дарвозабонни ҳам издан чиқармоқда ва имкон қадар тезроқ бошқа клуб сафига ўтишни истамоқда.\nРуйхатда Килиан Мбаппенинг йўқлиги кўпчиликни ҳайрон қолдирган бўлиши табиий. Футболчи «Монако»да ҳафтасига 17 минг фунт маош олар эди. У ҳозир Парижда, аммо «Монако» билан шартнома асосида тўп сурмоқда. Янги келишувга асосан «ПСЖ» унга қўшимча қанча пул тўлаётгани маълум эмас. Албатта, Мбаппе парижликлар билан янги шартнома тузиши ҳамоно, ушбу рейтингнинг энг бошидан жой олса керак.\nЖанлуижи Доннарумма Мартин Эдегор\nБэйл миллий жамоа таркибида умумий гуруҳда машғулот ўтказмоқда\nХорватия яримҳимоячиси Словакия билан ўйинни ўтказиб юборади\n«Барселона» ва «Манчестер Юнайтед» 17 ёшли истеъдодни кузатишмоқда\nЕвро-2020 йўлланмасини қўлга киритмаган Германия ва Швеция мусобақа либосини тақдим қилишди\n«Реал» трансферлар рекордини янгиламоқчи


Ўзбекистон Республикасида автомототранспорт воситалари ҳайдовчиларини тайёрлаш ва қайта тайёрлаш билан шуғулланувчи ўқув юртларини битирган ҳайдовчиликка номзодларга бериладиган ягона намунадаги гувоҳномани бериш тартиби тўғрисидаги\nҲужжат 19.01.2007 00 санаси ҳолатига\nЎзбекистон Республикаси Вазирлар Маҳкамасининг 2006 йил 2 августдаги «Ўзбекистон Республикаси автомототранспорт воситаларини бошқариш ҳуқуқини бериш, ҳайдовчиларни тайёрлаш ва қайта тайёрлаш тартибини такомиллаштириш чоралари тўғрисида»ги 156-сон қарорини бажариш мақсадида, қарор қиламиз:\n1. «Ўзбекистон Республикасида автомототранспорт воситалари ҳайдовчиларини тайёрлаш ва қайта тайёрлаш билан шуғулланувчи ўқув юртларини битирган ҳайдовчиликка номзодларга бериладиган ягона намунадаги гувоҳномани бериш тартиби тўғрисида»ги низом иловага мувофиқ тасдиқлансин.\n2. Ягона намунадаги гувоҳномалар Ўзбекистон автомобиль ва дарё транспорти агентлигининг «Автодарётранс-илм» давлат илмий-методик маркази буюртмасига асосан, «Давлат белгиси» бирлашмасининг Тошкент шаҳар босма фабрикасида, босма усулда тайёрлансин.\nМазкур Низом Ўзбекистон Республикаси Вазирлар Маҳкамасининг 2006 йил 2 августдаги «Ўзбекистон Республикасида автомототранспорт воситаларини бошқариш ҳуқуқини бериш, ҳайдовчиларни тайёрлаш ва қайта тайёрлаш тартибини такомиллаштириш чоралари тўғрисида»ги 156-сон қарорига мувофиқ, Ўзбекистон Республикасида автомототранспорт воситалари ҳайдовчиларини тайёрлаш ва қайта тайёрлаш билан шуғулланувчи ўқув юртларини битирган ҳайдовчиликка номзодларга ягона намунадаги гувоҳнома бериш тартибини белгилайди.\n1. Ўзбекистон Республикасида автомототранспорт воситалари ҳайдовчиларини тайёрлаш ва қайта тайёрлаш Ўзбекистон Республикаси Вазирлар Маҳкамасининг 2006 йил 2 августдаги 156-сон қарорига мувофиқ амалга оширилади.\n2. Ҳайдовчиликка номзодларни тайёрлаш ва қайта тайёрлаш билан шуғулланадиган ўқув юртларининг (кейинги ўринларда матнда — ўқув юрти) имтиҳон ва синовларидан муваффақиятли ўтган номзодларга ўқишни битирганликлари ҳақида ягона намунадаги гувоҳнома берилади (мазкур Низомнинг 1-иловаси).\n3. Гувоҳнома ўқув юртида ташкил этиладиган комиссия баённомасига асосан берилади.\nКомиссия ўқув юрти раҳбарининг буйруғига асосан, раис ва икки кишидан иборат таркибда тузилади. Қўшимча равишда комиссия аъзолари таркибига муҳандис-ўқитувчилар, ишлаб чиқариш усталари, агар ҳайдовчилар ташкилотлар учун тайёрланаётган бўлса, шу ташкилотнинг вакили ҳам киритилиши мумкин.\n4. Имтиҳонлар натижаси ҳақида имтиҳон комиссияси раиси ва аъзолари томонидан баённома тўлдирилади, сўнгра ўқув юрти раҳбари томонидан имзоланади ҳамда муҳр билан тасдиқланади.\n5. Гувоҳнома бланкалари Ўзбекистон автомобиль ва дарё транспорти агентлигининг (кейинги ўринларда матнда — агентлик) «Автодарётранс-илм» давлат илмий-методик марказининг буюртмаси асосида тайёрланади.\n6. Гувоҳнома бланкалари «Автодарётранс-илм» давлат илмий-методик марказининг тақсимотига асосан, ўқув юртларга «махсус ҳудудий код»лар асосида агентликнинг ҳудудий бўлимлари томонидан етказиб берилади (мазкур Низомнинг 2-иловаси).\n7. Гувоҳномалар ўқув юрти буюртмаларига асосан агентликнинг «Автодарётранс-илм» давлат илмий-методик маркази томонидан таъминланади.\nАгентликнинг «Автодарётранс-илм» давлат илмий-методик маркази буюртмасига асосан гувоҳномалар «Давлат белгиси» бирлашмасининг Тошкент шаҳар босма фабрикасида босма усулда тайёрланади.\n8. Гувоҳноманинг ташқи кўринишида Ўзбекистон Республикасининг ҳимояланган герби ифодаланади, ички кўринишида эса, гувоҳноманинг ҳудудий коди, серияси ва рўйхат рақами, ўқув юртининг номи, номзоднинг фамилияси, исми-шарифи, ўқиш муддати, ўқув дастурининг номи, имтиҳон топширган фанларнинг номи, имтиҳон натижасига кўра олган баҳоси, ўқув юртининг муҳри ҳамда берилган ҳайдовчилик гувоҳномасининг серияси ва рўйхат рақами ёзилади.\n9. Гувоҳномаларни кирим ва чиқимлари ўқув юртининг ҳисобот дафтарларида қайд қилиб борилади.\n12. Тўлдириш жараёнида бузилган гувоҳномаларни қайта ишлатилмаслик учун уларнинг коди, серияси ва рўйхат рақами қирқиб олиниб, ўқув юртининг махсус комиссияси томонидан ёқиш йўли билан йўқ қилинади. Ўқув юртининг тафтиш комиссияси бу ҳақда далолатнома тузиб, унга гувоҳноманинг қирқиб олинган коди, серияси ва рўйхат рақами ёпиштириб қўйилади.\n13. Гувоҳнома йўқолиб қолган ҳолларда ҳайдовчиликка номзод ўқув юрти раҳбари номига ёзма равишда ариза билан мурожаат қилади. Номзоднинг аризаси ва имтиҳон комиссиясининг баённомасига асосан, ўқув юрти томонидан гувоҳноманинг дубликати берилади. Бунда ўқув юртининг қайд дафтарига «Дубликат» деб ёзув киритилади.\nЎзбекистон Республикасида автомототранспорт воситалари ҳайдовчиларини тайёрлаш ва қайта тайёрлаш билан шуғулланувчи ўқув юртларини битирган ҳайдовчиликка номзодларга бериладиган ягона намунадаги гувоҳномани бериш тартиби тўғрисидаги низомга


Мамлакатимизда 1 июнь – Халқаро болаларни ҳимоя қилиш кунига бағишланган “Ҳар бир болага меҳр, эътибор!” шиори остида махсус ҳафталик бошланди. Ушбу ҳафталик доирасида бутун мамлакатимиз бўйлаб болалар учун тадбирлар, хайрия акциялари ташкил қилинмоқда.\nЎзбекистон Давлат санъат музейида ҳар йили Халқаро болаларни ҳимоя қилиш куни ўзгача тарзда нишонланиб келинади. Шу муносабат билан Халқаро болалар кунига бағишлаб 2018 йил 2-июнь куни соат 11:00 да “Ҳар доим бўлсин қуёш” номли байрамона тадбир ташкил этилди.\nТадбирда болалар учун кўргазмалар, концерт дастурлари болалар қувончига янада қувонч қўшди. Кўргазмада болаларнинг ижод намуналаридан тасвирий санъат ишлари намойиш этилди. Концерт дастурида Успенский номидаги мусиқа мактабининг ўқувчилари гўзал куй-қўшиқлар билан томошабинларни хушнуд этди. Республика эстрада-цирк коллежи ўқувчилари ўзларининг турли цирк томошалари, масхарабозлик чиқишлари, рақс дастурлари билан тадбирга янада байрамона руҳ бағишлади.\nТадбир давомида байрамона кечага ташриф буюрган болаларга музей номидан совғалар берилиб, бу уларнинг янада хурсандчилигига сабаб бўлди.\nТадбирда турли ўқув муассасаларининг ўқитувчи ва ўқувчилари, ота-оналар, болалар, музей жамоаси, музейга яқин маҳаллаларнинг аҳли ва кенг томошабинлар ташриф буюрдилар.


Ниятингизни тўғрилаб олинг – Fikrat.uz\nОлдинлари бир кишининг кўзидан (хушуъ, Аллоҳнинг зикри туфайли) ёш чиқса, ёнидагилар кўрмаслиги учун бош кийимини қуйироқ тушириб олар эди. Ҳозир эса камералар олдида туриб йиғлашади…\nОлдинлари бир киши умрага бориб, қайтиб келар, лекин бундан ҳеч кимнинг хабари бўлмас эди. Ҳозир эса Каъбанинг атрофида тавоф қилаётганини ҳаммага кўз-кўз қилишади…\nОлдинлари бир киши тунлари намоз ўқиб, тўшагига қайтиб ётиб олар, баъзида бу ҳолни ёнида ётган аёли ҳам билмай қолар эди. Ҳозир эса туннинг охирги учдан бир қисмида уйғоқ эканликларини билдириш учун ижтимоий тармоқларда дуолар қилишади…\nОлдинлари бир талаба дарс асносида профессордан таҳорат олишга рухсат сўраб, ташқарига чиқиб кетар, аслида эса бу вақтда зуҳо намозини ўқиб олар эди. Ҳозир Твиттер ва Фейсбукда Зуҳо намозини ўқимоқчилиги ҳақида жар солишади…\nДиққат қилинг! Риё баъзида бошқаларга эслатма қилиш билан ҳам пайдо бўлади.\nОлдинлари Рамазон ойи кириши билан киши ибодатларини кўпайтириш учун дўстларидан ўзини четга тортар, лекин буни ўзгаларга сездирмас эди. Ҳозир эса «Рамазонда ибодат билан машғул бўлиш учун ижтимоий тармоқларни тарк этмоқчиман», деб эълон беришади. Индамасдан кетиш мумкин эмасми?!\nАвваллари киши ниятини холис қилар, бирон ибодати ошкор бўлиб қолса, ўз нафсини маломат қилар эди. Ҳозир эса бир киши нима қилаётганини қолганлар билиб туради…\nСалафлар тунда ниманидир кўрганлари ҳақида гапириб қолишса, ортидан «Мен намоз ўқимаётгандим. Шунчаки, бир ҳашарот чақиб олганидан ухлай олмадим», деб қўйишарди…\nАйюб Сахтиёний: «Банда машҳурликни яхши кўрар экан, ҳеч ҳам ростгўй бўла олмайди», деган.\nҲаммод ибн Зайд айтади: «Айюб (Сахтиёний) бир мажлисда ўтирганида ибратли гап эшитса, (кўзёшини билдирмаслик учун) бурнини қайта-қайта тортиб, «Шамоллаш бунча ҳам қаттиқ бўлмаса», дер эди.\nИмом Аҳмадга «Ҳадисларни Аллоҳ учун жамладингиз-да», дейишди. Имом: «Аллоҳ учун», десак, У бундан беҳожат. Аксинча, шу ишни яхши кўрганимиз учун қилдик», деб жавоб берди.\nИзоҳ қолдиринг Ниятингизни тўғрилаб олинг\n9:44 / 25.08.2020 26.08.2020 55401 0\n16:11 / 09.05.2020 11.08.2020 33976 0\n16:45 / 03.08.2020 03.08.2020 23410 0


Чекиш коронавирусга қарши вакцина самарадорлигига таъсир қилиши аниқланди | Qalampir.uz\nЧекиш коронавирусга қарши вакцина самарадорлигига таъсир қилиши аниқланди\nСаломатлик\t10 Август 19:29 10536\nОлимлар Pfizer вакциналарига қарши эмлашда чекиш ва антитаналар даражалари ўртасидаги боғлиқликни аниқладилар. COVID-19 га қарши эмланишдан кейин антитаналарнинг концентрациясига таъсир этувчи омиллар аниқланди. Тадқиқотни Докке ва Жичи тиббиёт университетларининг япон олимлари ўтказишди. Бу ҳақда РИА Новости хабар берди.\nМаълум бўлишича, тадқиқот SARS-CoV-2 га қарши антитаналарнинг титрларини ўлчаш учун ўтказилади. Олимлар тадқиқотни Pfizer вакцинасининг иккинчи компоненти билан эмланган тиббиёт ходимларида ўтказишди.Таҳлил учун 378 нафар тиббиёт ходимидан ( 255 нафар аёл,123 нафари эркак) қон олишган. Шунингдек, эмланган инсоннинг таҳлилига касаллик тарихи, ёши ва ёмон одатлари ҳақидаги маълумотлари ҳам киритилган.\nОлимлар чекувчилар ва тамаки маҳсулотларини ҳеч қачон ишлатмаган кўнгиллилар таҳлил натижаларини солиштиришган. Маълум бўлишича, жинсидан қатъи назар, биринчи гуруҳга кирувчилар қонида антитаналарнинг концентрацияси меъёрдан 140-250 донага паст бўлган.\nКузатишларда аниқланишича, эмланган кишининг ёши яна бир ҳал қилувчи омил бўлиб чиқди.Таҳлилда эмланган кекса ёшли одамларда IgG даражаси жуда ҳам паст натижани кўрсатган.\nИммунологларнинг фикрига кўра, чекишни ташлаш вакцинанинг индивидуал самарадорлигини ошириши мумкин. Шу билан бирга чекишдан воз кечган организм кучли ҳужайрали иммунитетга эга бўлади.\n20 Сентябрь 18:17 53375\n20 Сентябрь 13:55 43044\n19 Сентябрь 11:57 40159\n19 Сентябрь 18:13 38121\n19 Сентябрь 16:53 25987


ZiyoNET › Иқтидорли ёшлар › Лидия Ильдусовна Насибулина\nЛидия Ильдусовна Насибулина\nЙўналишлар: Маданият, Шеърият\n2013 йилда Лидия Ильдусова Насибуллина Алишер Навоий номли Давлат стипендияси соҳиби бўлди. 1991 йил 16 майда Тошкент шаҳрида ҳизматчи оиласида туғилган.\nЁшлигидан санъат соҳасига бўлган қизиқиши сабабли шеърлар ёза бошлаган. Ўн икки ёшидан буён шеърлар машқ қилиб туради. Ўзбекистоннинг маданий ҳаётини ёритишда мақола ёзишни яхши кўради. Бўш вақтларида яна замонавий бадиий адабиётни ўқишни ва гитара чалишни машқ қилади.\nСанъатга бўлган меҳри туфайли у 2010 йил Тошкент Давлат миллий рақс ва хореография олий мактабининг "Санъатшунослик" бўлимига ўқишга қабул қилинди. Ҳозирда мазкур олий ўқув юртининг 4-курс талабаси. Ўқиш даврида у санъат соҳасига тегишли барча ўқув адабиётларни ўргана бошлади. Келажакда Л.И.Насибуллина санъатшунос олима ва эл севган шоира бўлмоқчи.


Математиклар шифокорларга саратон билан курашишни ўргатишди\n14:38 / 13.04.2016\nГерманиядаги Бонн университети математиклари ва шифокорлари саратон хасталигини самарали даволаш имконини берувчи ҳисоблаш моделини ўйлаб чиқишди. Ундан ташқари, бу усул нима учун баъзи ўсимталар билан курашиш қийинлигини тушунишга ёрдам беради. Тадқиқот Scientific Reports журналида нашр қилинди.\nСаратонни даволашдаги энг катта муаммолардан бири хавфли ўсимталарнинг дориларга қаршилик кўрсата бошлаши ҳисобланади. Дастлаб самарали терапия рецидив билан алмашади, баъзан эса умуман натижа бўлмайди. Бунинг сабаби терапияга бўйсунмайдиган саратон ҳужайраларининг пайдо бўлишидадир.\nИммун тизимидаги баъзи ҳужайралар саратон ўсимталари билан кураша олади. Бироқ аввалги тадқиқотларнинг кўрсатишича, иммун реакция даволаш жараёнида шаклланган бўлса, унда саратон ҳужайралари лимфоцитлар учун кўринмас бўлиб қолади.\nЯнги тадқиқотда олимлар шу жиҳатни инобатга олган ҳолда даволашнинг янги усулини яратиш имконини берувчи математик модель ишлаб чиқишга муваффақ бўлишди.\nНотўғри даволаш саратон ҳужайраларида ҳатто мутация келтириб чиқариши ва саратон билан курашиш ўрнига хавфли ўсимтанинг ўткир формасининг авж олишига сабаб бўлиши мумкин.\nТадқиқотчиларнинг сўзларига кўра, саратоннинг ҳисоблаш модели кўплаб математикларни тиббиёт соҳасига жалб этиш имконини беради ва аксинча, терапевтик усулларни ишлаб чиқишда шифокорларни бошқача ёндашишга ундайди.


10:50 / 28.12.2017\nЎзбекистон президенти Шавкат Мирзиёев 22 декабрь куни Олий Мажлисга Мурожаатномасида Молия вазирлиги тизимидаги собиқ вазир ва собиқ бошқарма бошлиғининг иш услубини жиддий танқид қилган эди. Шундан сўнг президент ўз нутқида Острогорский деб кимни айтганига қизиқиш ортди, интернетда президент танқидига учраган ушбу шахс муҳокамаларга сабаб бўлди.\nКейинроқ маълум бўлишича, Президент бунда молия вазирлигининг давлат бюджети бош бошқармаси собиқ бошлиғи Элла Острогожскаяни назарда тутган.\nЎзбекистон Миллий ахборот агентлиги Элла Острогожская ҳақида айрим маълумотлар келтирилган мақолани эълон қилди.\nСуратда ўртада собиқ Молия вазири Рустам Азимов, унинг чап томонида Элла Острогожская\nЭ. Острогожская кўп йиллар молия вазирлигининг давлат бюджети бош бошқармасининг бошлиғи лавозимида ишлаган. Фаолияти давомида мамлакатимиз иқтисодиётига ва давлат бюджетига катта зарар етказган. Ўзини хон, кўланкасини майдон, деб ҳисоблаган бу амалдор бюджет профицити кўрсаткичларини сохталаштириш, бу орқали эса сохта обрў-эътибор қозонишга ҳаракат қилган.\nҲар йили ҳисобот йилининг 15 декабридан бошлаб бюджет ташкилотлари бўйича барча турдаги харажатларни, жумладан, озиқ-овқат, дори-дармон ва бошқа зарурий тўловларни сунъий тўхтатиб қўйган. Собиқ вазир билан тил бириктириб, давлат раҳбарига ёлғон ҳисобот беришни одатий ҳолга айлантирган.\nВазият шу даражагача етиб борганки, Э. Острогожская собиқ вазир ва ходимлар бошқармасининг собиқ бошлиғи билан тил бириктириб, вазир ўринбосарларига ҳам тазйиқ ўтказа бошлаган. Ўзига ёқмаганларнинг лавозимини пасайтирган ёки уларни ишдан бўшатган.\nБиргина мисол: ҳудудларнинг молиявий ҳақ-ҳуқуқларини ҳимоя қилган вазир ўринбосарларидан бирини дастлаб жамғармага, кейинчалик энг қуйи бўғинга ишга юборган.\nШу ўринда бир факт: 2016 йилги давлат бюджетида тез тиббий ёрдамнинг бир чақируви учун бор-йўғи 483 сўм кўзда тутилган. Мамлакатимиз бўйича дори-дармон ва тиббиёт воситаларига 229 миллиард сўм маблағ ажратилган. Бу рақамларни таққослаш учун 2018 йилги давлат бюджети параметрларида тез тиббий ёрдамнинг бир чақируви учун 5 минг сўм ёки дори-дармон ва тиббиёт воситаларига 915 миллиард сўм (4 баравар кўп) режалаштирилганлигини кўрсатиб ўтиш мумкин. Энди тасаввур қилинг, тез тиббий ёрдамнинг бир чақируви учун 483 сўм белгилаган бу «жонкуярлар» наҳотки кетадиган ҳақиқий харажатларни ҳисобга олмаган бўлса?\nМолия вазирлиги Элла Острогожская